عەدنان ئەمین: هۆیەکانى پشت توندوتیژبوونى مەغۆلەکان. بەشى دووەم. – WTARIKURD\nباسى یەکەم/ دابەشبونى هۆزەکان و گرنگترینیان و هۆزە تورکیەکان.\nباسى دووەم/هۆزە ناتورکەکان(خەتا، تەتار، کرایت، نایمان، بەرجقینى.\nباسى یەکەم/ دابەشبونى هۆزەکان و گرنگترینیان و هۆزە تورکیەکان:\nدابەشبونى مەغۆلەکان لەڕوى چینایەتیەوە:\nسیستەمى کۆمەڵایەتى ( مەغۆل) لەسەر بنەماى چینایەتى دامەزرابوو. هۆز بۆ سێ چین دابەش دەبوو:\n* چینى یەکەم: نەجیب و پیاوماقوڵان: ئەم چینە سێ نازناویان هەبوو.\n(بەهادور): واتە ئازا و نەبەرد و چەلەنگ.\n(ستسن)واتە دانا و زانا و حەکیم.\n* چینى دووەم: (نوکور) واتە ئازادەکان. سیستەمى سەربازى و سیاسى مەنغۆلیا لەسەردەمى جەنگیزخاندا لەسەرشانى ئەو خەڵکانە بەڕێوەدەچوو. ئەم چینە لە خەڵکى جەنگاوە و شوێنکەوتوانیان پێکهاتبوو.\n* چینى سێیەم: چینى (عەوام) گشتى و کۆیلەکان. هەر تاقمە و تیرەیەکى مەغۆل سەرۆکێکى هەبوو. ئەگەر شا بوایە پێیان دەوت(خان= قان) یان سەرکردە بوایە پێیان دەوت(باکى= بەکى)سەرۆکى هۆزە دارستانیەکانیان بەم نازناوانە ناوبانگیان دەرکردبوو(1).\nلە گرنگترین هۆزەکان\nبەهۆى زۆرى و چڕ و پڕى هۆزەکان پێویستە دابەش بکرێن بەگوێرەى جیاوازى زمان و ڕەگەزیان. هۆزەکان بەشێوەیەکى گشتى دابەش دەکرێن بەسەر دوو بەشدا: ئەوانیش\nهۆزە تورکیەکان: (تورکش قرقیز. ئۆغیور(الغز)، قارلوق)\nهۆزە ناتورکیەکان: (خەتا، تەتار، کرایت، نایمان، برجقین).\nتورکش: یەکێکە لە هۆزە تورکیە بەناوبانگەکانى ڕۆژئاوا، سەرۆکەکانیان نازناوى (خان) یان هەبوو. ماوەیەکى زۆر پارێزگاریان لەسەربەخۆیی خۆیان کردووە. تا ئەوەى کە موسوڵمانە عەرەبەکان بەسەرکردایەتى (نەسرى کوڕى یاسر) بەسەریاندا سەرکەوت. لەسەردەمى فەرمانڕەواى ئومەوى (هیشامى کوڕى عەبدولمەلیک) ساڵى (121)کۆچى.\nقرقیز: ئەمانەش تورکن و لەبەرزاییەکانى ڕوباڕى (ینسى) نیشتەجێبون. سەرزەکەکانیان نازناوى (خاقان) یان وەرگرتووە. لەلایەنى سیاسیەوە تاوەکو ساڵى (226)کۆچى نەناسراوبوون. زۆربەى ناوچەى (ئۆغیوریەکان)یان داگیر کردووە. بەڵام ئەوەندەى نەبرد کە قرەخەتاییەکانیان لە مەنغۆلیا دەریانکردن. بەکارى کشتوکاڵیەوە خەریکبوون. لەبەرزاییەکانى (ینسى). تاوەکو دەرکەوتنى (جەنگیزخان) و دواتر دەچنە ژێر ڕکێفى و ملکەچى بۆ دەردەبڕن. لەساڵى (615ک/1218ز).\nلەناوچەکانى باکورى ڕۆژهەڵاتى تورکستانى ئەمڕۆدا نیشتەجێبون. ئەمانەش تورک بوون. بەپێى ئەوەى کە لە (نەخشى ئەرەخۆن) هاتووە، ناوەکەیان لە (التغزغز) هاتووە. واتە لە (10)تیرە سەرچاوەى گرتووە. ئەوەى لەبارەیانەوە دەزانرێت ئەوەیە کە ئەوان بۆ ماوەیەکى زۆر بەبێ سەرکردە ژیانیان دەبردەسەر. سەردەمیشیان وابوو کە هەرکات لەناو خێڵەکەیاندا کەسێکى بەهێز دەربکەوتایە دەبویە سەرەکردەیان. جا کاتێک ئەو تیرانە ڕاوێژیان لەسەر بارودۆخە نالەبار و سەختەکەیان کرد، وتیان:هیچ چارەیەکمان نیە جگە لەوەى پادشایەکى خاوەن ڕا کە هەموو بچینە ژێر دەسەڵاتى.\nئیتر هەموو ئارەزومەندى کەسێک بوون کە بە ناوى (منگوباى) بانگ دەکرا. پاشان کەسێکى دیکەیان هەڵبژارد کە بەتوانا و لێهاتوییەکەى دەناسرا لەهۆزى(ئور قندر) و نازناوى(کول ایرکین) یان لێنا. ئەو دوو پادشایەیان بەسەر هەموو گەلەکانى خۆیاندا سەپاند. لەپاش ئەوانەوە ماوەى سەدساڵ بەردەوام بوو. ئەوەى لە ئوغیوریەکان زانراوە لەهەموو گەلە تورکیەکانى تر خاوەن شارستانى بوون و ئاینیشیان مانەوى و مەسیحى بووە. لە کۆتاییەکانى سەدەى چوارەمى کۆچیەوە هاتونەتە وڵاتانى ئیسلامیەوە و سەلجوقیەکان دەگەڕێنەوە سەر ئەمان. کە دواتر ئیمپراتۆریەتێکیان دامەزراند لە تورکستانەوە تاوەکو سنورى میسر.\nوڵاتەکەیان دەکەوێتە باکورى خاکى (ئوغیوریەکان)ەوە. بەهۆى نزیکیان لە وڵاتانى ئیسلامیەوە کاریگەرى شارستانیەتى ئیسلامیان لەسەربووە. لەوانە شارستانى فارسى. لە شیعرى فارسیدا ناویان براوە بە (خەللوخ) کە کەڵەگەت و جوان بوون. بەکارى کشتوکاڵەوە خەریک بوون و سەرکردەکانیشیان نازناوى (خاقان)یان نەبووە(2).\nخەتا (قەرە خەتایی)\nبنەڕەتى ئەم (قەرە خەتاییان)ە لەهۆزى خەتایە لەباکورى چینەوە هاتوون. ناوى ئەم هۆزانە لەسەرچاوە چینیەکاندا هاتووە. لەسەرەتاى سەدەى چوارى کۆچى(سەدەى دەى زاینى). وا ڕویداوە کە لە نێوانیاندا سەرکردەیەکى بەهێز دەرکەوت کە ئەو هۆزانەى ملکەچى دەسەڵاتى خۆى کرد و خۆى وەک ئیمپراتۆر ناساند بەسەریاندا. لەساڵى (304ک/916ز- 315ک/927ز) ناوى خۆى نا (تاى تسو). هەوڵى دەدا کە سنورەکەى فراوان بکات و دواتر توانى باکورى وڵاتى چین داگیر بکات. سنوریان بەشێوەیەک فراوان بوو کە لە ڕۆژئاواوە دەگەیشتە وڵاتى (خوارەزم) و لە ڕۆژهەڵاتیشەوە تاوەکو شوێنى نشینگەى مەغۆلەکان لە (سیحون و جیحون) و باکورى چین. ئەم بنەماڵەیە بەردەوام بۆ ماووى دوو سەدە فەرمانڕەوایی کردووە و نازناوى (لیاۆۆ)یان داوە بە فەرمانڕەواییەکەیان بەناوى هەرێمەکەیانەوە. هۆکارى کۆچى ئەم هۆزانە لە نیشتیمانى سەرەکیانەوە لەباکورى چین دەگەڕێتەوە بۆ پێکدادان و نالەبارى ئەو بارودۆخە سیاسیەى کە ڕویدەدا. چونکە ناوچەکانى باکورى چین لەوکاتەدا بەرەو شەپۆلێکى پێکدادان و ناسەقامگیرى بوبویەوە بەجۆرێک چەند بنەماڵەیەک یەک لەدواى یەک حوکمڕانیان دەکرد لەنێونیاندا کۆمەڵێک کاربەدەستى بێتوانا و لاواز هاتنەسەر دەسەڵات لە چین. بۆ نمونە دەسەڵاتدارێتى بنەماڵەى (سۆنگ) کە زۆر لاواز بوون بەجۆرێک کە (خەتاییەکان) باج و سەرانەیان سەپاندووە بەسەریاندا و ئەمانیش بەناچارى دەیاندا. ئەوەى گرنگە ئەوەیە کە ئەوە لەبەرچاو بگیرێت کە ئەوەى توشى هێزێکى جەنگاوەر دێت ئەوەیە کە دەکەوێتە خۆشییەوە و دواتر سەرسام دەبێت بە شارستانیەتێک. ئەمە دوچارى خەتاییەکان هات بەوەى کە زۆر سەرسامى چینیەکان بوون لەڕووى شارستانیەتەوە. تاوەکو بەشێکیان تیایدا توانەوە و ئەوەشى کە مابویەوە بەشێویەکى جەنگاوەرى دەژیان و کەم بوون. دواتر بنەماڵەیەک هاتنەسەر دەسەڵات بەناوى (کین) و ئەم لاوازیەى خەتاییەکانیان وە هەلێک قۆستەوە و کەوتنەجەنگ لەدژى گەورەکانیان کە تەواو لاواز ببوون و تواناى بەرگریان نەمابوو. بەمەش لە نیوەى یەکەمى سەدەى شەشەمى کۆچى(509ک/1125ز) دەوڵەتەکەیان لەباکورى چین ڕوخا. بۆیە کەوتنەڕێ و تاوەکو لەهەرێمى تورکستان گیرسانەوە.\nئەوانە لەو ناوچەیەدا نیشتەجێبوون کە لە باکوریەوە بە دوو ڕوبارى (ئارقۆن و سلنجاو) و دەسەڵاتدارێتى قرقیزەکانە. لە ڕۆژهەڵاتیشەوە بە هەرێمى خەتا(چینى باکور). لە دەسەڵاتداریەتى لە ڕۆژئاواوە و هەرێمى (تبت) و دەسەڵاتى تانجوت لەباشورەوە(3). ئەمانە کۆمەڵیچک هۆزبوون کە بەشێوەیەکى فراوان دابەشبوون و لق و پۆیەکى زۆریان لێبویەوە. ئەمانە لە هەموو هۆزەکانى دیکە خۆشگوزەرانتر و دەولەمەندتر بوون. تەتارەکان لەسەدەى دووەمى کۆچى(هەشتەمى زاینیی) دابەش دەکرێن بۆ دوو بەش:\nیەکەمیان لە (9) هۆز پێکهاتوون و دووەمیان لە (30) هۆز پێکهاتوون. تەتارەکان بەپێى ئەو سنورەى کە تیایدا ژیاون و شێوازى ژیانیان، دابەشکراون بۆ (3) بەش:\nتەتارى سپى: ئەمانە لە دەرەوەى دیوارى چین دەژیان.\nتەتارى ڕەش: ئەم جۆرەیان لە ڕەوەندى بوون. واتە کۆچەرى بوون و لەباکورى بیابانى (جوبى) نیشتەجێبوون.\nتەتارى دارستان: ئەم بەشەیان بەشێویەکى گشتى لەقەراغ بەرزاییەکان و لە نزیک ڕوبار و دارستان دەژیان و بە پیشەى ڕاو و شکارەوە خەریکبوون و بژێوى خۆیان لەوەوە دابین دەکرد و تارڕدەیەکى زۆر خۆگوزەران بوون(4).\nتەتارەکان بەشێوەیەکى گشتى بە توند و تیژ و خۆسەپێن ناسرابوون. لەزۆربەى کاتەکاندا لە ململانێدابوون لەگەڵ (خەتاییەکان)دا. جەنگەکانیان لەبەر سوکترین هۆ هەڵدەگیرسا. هەندێک جار ئەو جەنگانە چەندین ساڵى دەخایاند و بەردەوام دەبوو. ئەوان بە شەڕە قسەو دەستەو یەخە ناسراوبوون. هیچ یاسایەکیان نەبوو فەرمانڕەواییان بکات یان شەریعەت و بەرنامەیەک کەلەسەرى بڕۆن. بەهۆى ئەوەى کە ئارەزوى خۆسەپێنى و توندوتیژیان هەبوو توانیان زۆربەى هۆزەکان ملکەچ بکەن و ناوبانگێکى بڵاو و سامێکى گەورەیان هەبێت. بەشێوەیەک کە هۆزەکانى دیکە بە جیاوازى پلە و چینەکانیانەوە بەناوى ئەوانەوە ناودەبران. ناوى (تاتار)یان (تەتەر)بەسەر هەمویاندا بڕا.\nبەو هۆیەشەوە کە زۆربەى مێژوونوسان ناوى(تاتار)بەسەر ئەو گەلانەدا دادەبڕن. ململانێى نێوان تاتارەکان هێور نەبویەوە تاوەکو ئەوکاتەى کە(جەنگیزخان)دەرکەوت و زاڵبوو بەسەریاندا. تەتارەکان کۆمەڵە هۆزێکى جیابوون لە مەغۆلەکان(5).\nبەڵام ئەوەى سەیرە ناوى تاتار بەسەر خۆى و شوێنکەوتوانیدا بڕا. دەتوانرێت بەشێویەکى زۆر ڕوون ئەوە بخەینەڕوو لە جیاوازى ئەو دوو ناوە بەوەى کە (مەغۆل بەشێکە لە تەتار، بەڵام تاتار بەشێک نیە لە مەغۆل).\nنشینگەیان زۆرنگاوە ڕۆژهەڵاتییە ناوخۆییەکانى ناو بیابانى (جوبى) و باشورى دەریاچەى (بایکاڵ)ـە تاوەکو شوراکانى چین. تا ئێستەش بەتەواوى ڕوون نەبۆتەوە داخۆ تورکن یان لە مەغۆلەکانن. بەڵام ئەوە دەزانرێت کە زۆربەى سەرکردەکانیان تورکن. ئەم گەلە پاش ئەوە کە ئوسقوفێکى نەستورى مەسیحى بانگەشەى مەسیحیەتى دەکرد، ئەوەبوو سەرکردەکەیان لەساڵى(398ک/1007ز)مەسیحیەتى وەرگرت و گەلەکەى چویە سەر ئاینى مەسیحى و مەزهەبى نەستورى. دواتر مەسیحییان لەخۆیان دەنا. گەلى کرایت لە دوو سەدەى پێنج و شەشى کۆچى لە بەهێزترین نەتەوەکانى مەغۆل بوون. توانیان لەزۆربەى لاکانەوە زۆرینەى تیرە و هۆزەکان ملکەچ و ناچار بکەن. خستیاننە ژێر قەڵەمڕەوى خۆیان. زۆرجار بەشەڕهاتوون لەگەڵ هۆزى(نایمان)ەکان. بەناوبانگترین پادشایان ناوى (توغرول)بوو. توانى بە پشتیوانى سەرکردەیەکى مەغۆلى بەناوى (یسوگاى)کە دەکاتە باوکى (جەنگیزخان)، بەسەر گوڕخانى مامیدا زاڵبێت و لەسەر تەختى حوکمڕانى لایبدات. هەروەها توانى بە جێبەجێکردنى خواستى چین، تاتارەکان شکست پێبهێنێت. بەمەش (توغرول) بوو بە بەهێزترین پادشا لە (مەنغۆلیا). ئیمپراتۆرى چین وەک ڕێزێک نازناوى چینى (وانگ)ى بەخشى بە (توغرول) و ناوبانگى بە (وانگ خان)دەرکرد. دواى خۆى کوڕەکەى دێتەسەر دەسەلات بەناوى (ئونگ خان) کە لە سەرەتادا پەیوەندیەکى بتەوى دۆستایەتى و هاوڕێیەیتان لەگەڵ (جەنگیزخان)دا هەبوو. بەڵام دواتر شەڕ لە نێوانیان هەڵدەگیرسێت و بەناچار (ئونگ خان)دەکوژرێت، بەمەش دەبنە بەشێک لە دسەڵاتى (جەنگیزخان) (6).\nبە ناوەکەیانەوە دیارە کە ئەمانە (مەغۆلى)بن. نایمان واتە هەشت. بەلِام نازناوى کەسەکانیان تورکیە. بۆیە دەکرێت لەسەر تورکى مەغۆلى هەژماریان بکەین. لە حەوزى سەروى ڕووبارى (ئەرخن) و نزماییەکانى شاخەکانى(ئەلتاى) و دەوروبەرى دەریاچەکانى ئەو ناوچانە نیشتەجێبوون. دەکەوێتە بەشى ڕۆژئاواى نیشتیمانى هۆزى (کرایت). بەڵام ئەوان لە ناکۆکى و دوبەرەکیدا بوون لەگەل ئەو هۆزەدا. ڕێبازى ڕۆشنبیریان لە ئوغیوریەکانەوە وەرگرتبوو. کە دەکەتنە باشوریانەوە. نایمانەکان خێڵێکى کۆچەرى بوون کە هەندێکیان لە ناوچە شاخاوییە سەختەکاندا نیشتەجێبوون و هەندێکیشیان لە بیابانەکان. لەسەرەتادا ئاینیان (شامان)ى بوو. پاشان هاتنەسەر مەزهەبى نەستورى مەسیحى. نایمانەکان چەند پادشایەکی ناودارو بەهێز و چەند سوپایەکیان هەبووە. داب و نەریتیشیان لە داب و نەریتى مەغۆل دەچوو. لەسەردەمى کۆندا ناوى (کوسلوک خان) یان (بویرق خان) بەسەر پادشاکەیاندا دەبڕا.\nکوسلوک پادشاى گەورە و بەهێز، بویرقیش بەواتاى کاربەدەستە. لەگەڵ ئەمەشدا هەموو پادشایەک ناوێکى دیکەى سەرەکى هەبوو، کە دایک و باوکى بۆیان هەڵبژاردبوو. لەسەردەمى (جەنگیزخان) پادشاکەیان بە (تایانگ خان) بانگ دەکرا، کاتێک بەنیازى خراپى ئەوى زانى جەنگى لەگەڵدا هەڵگیرساندن.\nلە دەوروبەرى ڕوبارى (تولا – ئەنۆن – کیرۆلین) نیشتەجێبوون. بنەچەکەى (جەنگیزخان) دەگەڕێتەوە بۆ بنەچەى ئەم هۆزە. داوبەدواى ئەم هۆزە هۆزەکانى دیکەى مەغۆلى لە دەوروبەرى ئەم ڕوبارانە لە نزیک ئەم هۆزە نیشتەجێبوون. سنورى ئەم هۆزانە لەبەشى ڕۆژهەڵات بەڕوبارى (کیرۆلین) دەست پێدەکات و لە ڕۆژئاوا بە دەریاچەى (بایکاڵ) کۆتایی دێت. باپیرانى (جەنگیزخان) بەحوکمى ئەوەى لەنێوان دەشت و جەنگەڵستاندا نیشتەجێبوون، خۆیان بە ئاژەڵدارى خەریک کردبوو. ژیانێکیشیان بە ڕاو و شکارەوە بەندبوو. ئەمانە لەسەر داب و نەریت و ئاینى خۆیان مانەوە وەک(بت پەرستى و بوازیی و نەستورى و مەسیحى). شارستانیەتى چین گەورەترین کاریگەرى هەبوو لەسەر ئەم هۆزانە. ئەم هۆزانە بەهۆى بوونى ڕوبارى (سیحون) کە جیهانى مەغۆلى و جیهانى ئیسلامى لەیەک جودا کردبویەوە، بۆیە دەکرێت بڵێین کەمتر یان هەر هیچ کاریگەریەکى جیهانى ئیسلامیان لەسەر نەبوو لەچاو شارستانیەتى چینیدا(7).\n• ئەم توێژینەوە گرنگیدا بە دیوە شاراوەکانى ژیانى مەغۆلەکان و لەو هۆیان کۆڵیەوە کە لەپشت توندوتیژبوون و دڕندەبوونیانەوەیە.\n• مەغۆلەکان ژینگەکەیان زۆر کاریگەرى لەسەریان هەبوو، لەڕووى دەرونیەوە وەک ژینگە و کەش و هەوایان ناسەقامگیر و ناهاوسەنگ پەروەردەبوون.\n• ژیانى سەختى مەغۆلەکان وایکردووە کە هەمیشە لە جوڵەدابن و هەمیشە ئامادەبن بۆ جەنگ و ڕوبەڕوو بونەوە.\n• ژیانى سەختى خیزانى و خواردن و هاوسەرگیرى و خانوى نائارام، هۆیەکى دیکەیە.\n• ئەم هۆزانە دابەش بونەتە سەر دوو بەشى سەرەکى (تورکەکان و ناتورکەکان) هەریەک دژى ئەوى دیکە بووە و بە کورتى لەگەڵ ململانێدا پەروەردەبوون.\n• ئەم هۆزانە داواجار یەکخران لەسەردەستى (جەنگیزخان) و توانى وەک هێزێکى ڕێکخراوى دڕندە بەکاریان بهێنێت و هێرش ببەنە سەر دەرەوەى ناوچەکانى خۆیان و لەماوەیەکى کەمدا ئیمپراتۆریەتێکى گەورە ربگەیەنن.\n1- محمد على الێلابى: مێژووى مەغۆەکان، ل37. د.سید الباز العرینى:مێژووى مەغۆل، ل48-49.\n2- محمد على الێلابى:ه.س، ل29-30، د.فواد عبدالمعگى السیادی: میژووى مەغۆلەکان،ل21-31.\n3- د.فواد عبدالمعگى السیادی: میژووى مەغۆلەکان،ل26-27.\n4- محمد على الێلابى: مێژووى مەغۆەکان، ل35-36.\n5- د.فواد عبدالمعگى السیادی،س.پ،26.\n7- د.حسن ابراهیم حسن: تاریخ الاسلام، ج4/ێ215.


دانیشتویەکی فەلوجە مۆزەخانەیەك لە ماڵەکەیدا دادەمەزرێنێت\nدانیشتویەکی فەلوجە بەشێك لە ماڵەکەی خۆی لە ناوەندی شار کردۆتە مۆزەخانە بۆ نمایشکردنی ئه‌و کەلەپورانه‌ی لە چەندین ساڵدا کۆیکردونه‌تەوە.\nدانیشتوی فەلوجە فارس جبوری بەشێك لە ماڵەکەی خۆی کردۆتە مۆزەخانە کە نمایشی ئەو کەلەپورانەی تێدا دەکات چەند ساڵێکە کۆیکردونەتەوە. [سەیف ئەحمەد / دیارونا]\nدانیشتوی فەلوجە فارس جبوری بەشێك لە ماڵەکەی خۆی کردۆتە مۆزەخانە و نمایشی چەندین کاڵای کلتوری تێداکردووە کە لە چەندین ساڵدا کۆیکردوونەتەوە.\nئەم مۆزەخانەیە، نزیك مزگەوتی حەزرە موحەمەدیه لە ناوەندی شاردا، نمایشی کتێب، رادیۆ، تەلەفۆن، وێنە و گۆزە سیرامیکییه‌كان ده‌كات کە دەگەڕێنەوە بۆ سەردەمی پاشایەتی لە عێراق و پێشتریش.\nجبوری بە دیارونای وت: "کۆکردنەوەی ئەنتیك و پارچەی کۆن هەمیشە خولیایه‌کی من بووە، لە منداڵیمەوە. خێزانەکەم هانیانداوم شتە دێرین و کەلەپورییەکان بپارێزم کە بەهایەکی مێژووییان هەیە."\nوتی مۆزەخانەکە نمایشی وێنەی کۆن، کتێبی کۆن لەلایەن شاعیران و مێژوونوسان و چەندین بەرماڵی نوێژ، جگەرە، چەرخ و گۆزەی سیرامیکی ده‌كات.\nکۆکردنەوەی کەلەپور هیوایەتێکی کۆنی دانیشتوی فەلوجە فارس جەبورییە. [سەیف ئەحمەد / دیارونا]\nمۆزەخانەکە کتێب، رادیۆ، تەلەفۆن، وێنە، جگەرە، چەرخ و گۆزەی سیرامیکی تێدایە کە هی سەردەمی پاشایەتی عێراقن. [سەیف ئەحمەد / دیارونا]\nوتیشی: "هەندێك [لە پارچەکان] لە مەزاددا کڕیومن، لەکاتێکدا ئەوانیدیکە لە دوکانی ئەنتیك لە پارێزگاکانی دیکەی عێراق کڕیومن."\nجبوری وتی: "دەتوانیت کامێرای کۆداکی کۆن و به‌كره‌ی فیلمیش لە مۆزەخانە بچکۆلەکەمدا ببینیت، لەگەڵ چرای کۆن و تەنانەت قۆپچەش." ئاماژەشیکرد بەوەی مۆزەخانەکەی بە كاره هونەرییه‌كانی خۆی رازاندۆتەوە.\nجبوری وتی مۆزەخانەکەی دامەزراندووە تا خزمەت بکات وەك رەمزێکی کلتوری لە شار و پارێزگایەکدا کە پەتای کێشەی ئەمنی گرتووە لەم چەند ساڵەی دواییدا.\nوتیشی مەبەست لێی بیرخستنەوەی رابردووی دەوڵەمەندی شارەکەیە، "تا بیرمان نەچێت کە هەر وڵات و شارێك مێژوویەك و کلتورێك و کەلەپورێکی رۆشنبیریی هەیە کە هەرگیز ناکرێت بیربچێتەوە".\n'بەشدارییه‌كی مەدەنی دانسقە'\nرۆژنامەوانێكی فەلوجە، نەبیل عەزامی، بە دیارونای وت مۆزەخانەکەی جبوری نمونەیەکی دانسقەیە لە بەشداریی مەدەنی لە ئەنبار و یارمەتی "بڵاوکردنەوەی کلتوری کۆن و بەرزکردنەوەی ئاستی هۆشیاری دەدات بە چاخە رابردووەکان".\nوتی: "بەهیواین ئەم مۆزەخانە بچوکە گەورە ببێت، بەجۆرێك هاوڵاتیە خوازیارەکانی دیکە بتوانن نمایشی کاڵا کۆکراوەکانی خۆیانی تێدابکەن و دواتر پاڵپشتی حکومەت و رێکخراوەکانی کۆمەڵگەی مەدەنیمان دەستبکەوێت بۆ ئەو ئەرکە."\nبەڕێوبەری خانەی کلتوری عێراق لە فەلوجە، عیماد عەبدوڵا، وتی: "ئەنبار چەندین لاوی بەهرەمەند و خاوەن توانای هەیە کە هەوڵدەدەن کلتوری ئاشتی و دۆستایەتی بڵاوبکەنەوە."\nناوبراو بە دیارونای وت هەندێك لە دانیشتوان مێژوو دەپارێزن بە کۆکردنەوە و نمایشکردنی کاڵاکان لە پرۆژەی بچوکدا به‌ڵام مانایەکی گەورە و سوودێکی زۆرییان هەیە.\nوتی: "مۆزەخانەیەك لە فەلوجە شتێکی دانسقەیە و کاریگەرییەکی کلتوری گەورەی هەیە. پشتگیریی ئەم هەنگاوە دەکەین و هاندەری هەمووانین تا کەلەپور و مێژووی ئەنبار بپارێزن."\nبوژانه‌وه‌ی کلتوری له‌دوای داعش\nهونەرمەندی ئەنبار مەلاس یوسف وتی: "رزگارکردنی ئەنبار لەدەست رێکخراوی 'دەوڵەتی ئیسلامی' (داعش) یارمەتی گەڕاندنەوەی ترادسیۆنە هونەری و ئەدەبییەکانی داوە."\nیوسف بە دیارونای وت هونەر بەشێکی دانەبڕاوە لە کۆمەڵگە لە پارێزگاکەدا، کە شوێنی چەندین شاعیر و هونەرمەند و نوسەرە.\nوتی: "شانازی بە کەلەپوری ئەدەبی خۆمانەوە دەکەین. جیهان شارستانیەتێکی کۆن لەڕێگەی هونەر و کەلەپوره‌كه‌یەوە دەبینێت و هەر ئەمەشە کە خاوەن مۆزەخانەکەی فەلوجە هەوڵدەدات ئەنجامیبدات."\nیوسف وتی بە هەڵبژاردنی ئەوەی کاڵاکانی خۆی نمایشبکات، جبوری پەیامێك دەنێرێت کە ئەنبار دوچاری تیرۆریزم نەبووە.\nوتیشی: "حکومەت پێویستە پشتگیریی ئەم مۆزەخانەیە بکات و بیناکەی فراوانبکات یان بیگوێزێتەوە بۆ شوێنێکی گەورەتر تا سەردانکەری زیاتر بتوانن بچنەناوی و سەردانیش سازبكرێت لە پارێزگاکانی دیکەوە."\nعێراقیەکان داوای دروستکردنی مۆزەخانەیەك دەکەن بۆ خستنەڕووی تاوانەکانی داعش\nمۆزەخانەیەکی یادکردنەوە دڵنیایی دەدات لەوەی چاخی تاریکی فەرمانڕەوایی داعش لە چەند بەشێکی عێراقدا بیرناچێتەوە و دەبێتە بەڵگەیەك لەسەر تاوانەکانی گروپەکە بۆ چەندین نەوەی داهاتوو.


WtariKurd | عەدنان سەید ئەمین: جیهانى ئیسلامى و عەرەبى پاش 11ى سپتێمبەرى 2011 .\nعەدنان سەید ئەمین: جیهانى ئیسلامى و عەرەبى پاش 11ى سپتێمبەرى 2011 .\n– Posted on 2016-09-27بابەتی: فرە بابەت\nکارەساتى 11ى سپتێمبەرى ( 2001ز )، یەکێک بوو لەو کارەساتانەى کە وەها گۆڕانکاریەکى بەدواى خۆیدا هێنا، تاوەکو ئێستەش جیهانى بە دەرئەنجامەکانیەوە سەرقاڵ کردووە. ئەو ڕووداوە بەشێوەیەک گەورە و کاریگەرە کە قسە لەبارەى پێش و پاشیەوە دەکرێت و دەخرێتە بەر لێکۆڵینەوە.\nجیهان بەشێوەیەکى گشتى کەوتە ژێر کاریگەرى دەرئەنجامى ئەو ڕووداوە و بەشێوەیەکى تایبەتیش جیهانى ئیسلامى. چونکە دەستى تۆمەت بۆلاى ڕێکخراوێکى توندڕەوى ئیسلامى درێژکرا کە ئەویش (قاعیدە) بوو. هەروەها تۆمەتبارى سەرەکیش ( ئوسامە بن لادن) . بەمەش موسوڵمانان بەو تاوانە تۆمەتبار دەکران.\nئەو ڕووداوە لە بەرەبەیانى ڕۆژێکى پایزیدا بووە هۆى گیان لەدەستدانى ( 2997 ) کوژراو و (291) بریندار. کارەساتەکە بەشێوەیەک گەورە بوو کە فڕینى بە ئاسمانى ویلایەتە یەکگرتووەکان ڕاگرت .\nهەر لەپاش ڕوداوەکەوە سەرۆکى ئەوکاتى ئەمریکا ( جۆرج دەبیلو بۆش) ڕایگەیاند: هێرشمان کراوەتە سەر و ناتوانین توندڕەوى خۆمان کۆنترۆڵ بکەین و ڕابگرین .\nهەروەها پاش چەند ڕۆژێک لە کارەساتەکە (بۆش) بە ڕۆژنامەنوسانى ڕاگەیاند” ئەمە جەنگێکى خاچ دروشمیە دژ بە تیرۆر و تیرۆرستان”. بەگوێرەى ڕاى لێکۆلەران (بۆش) لەوکاتەدا بەو وتانەى ویستویەتى ڕۆحیەتێکى ئاینى بە وتارەکانى بدات و جیهانى ڕۆژئاوا دوبارە لەژێر پەردەى ئایندا کۆ بکاتەوە، بۆ جەنگێکى پیرۆز بەرامبەر جیهانى ئیسلامى و عەرەبی. پێى وابوو وا جەنگێک دژ بە ویلایەتە یەکگرتوەکان لە ئارادایە بەناوى ئاینەوە .\nگۆڕانکاریەکان لەناوخۆى ئەمریکا:\nویلایەتە یەکگرتوەکان هەر زوو کەوتە تاوانبارکردنى ڕێکخراوى (قاعیدە) و لەڕێى ڕاگەیاندنەکانەوە هەموو ئیسلامى دەشوبهاند بە توندڕٍەوى و، بەم شێوەش تێڕوانینى ئەمریکیەکان لەبارەى ئیسلامەوە گۆڕانکارى بەرچاوى بەسەردا هات و بەشێکى زۆر لە موسوڵمانان ڕۆژانە دوچارى توندوتیژى دەبونەوە. بەپێى ڕاپۆرتێکى ئەنجومەنى ئیسلامى ئەمریکى ( کیر) ئاماژەى بەوەداوە کە ( ژیانى موسوڵمانان پاش ئەو ڕوداوە زیاتر کەوتۆتە ژێر مەترسیەوە. ڕۆژانە ڕوبەڕوى جیاکارى و توندڕەوى ڕەگەزى دەبنەوە. تەنانەت لەلایەن بەشێک لە دەزگاکانى پۆلیس و ئاسایشەوە چاوپۆشى لەوە دەکرێت موسوڵمانان ڕوبەڕوى دەستدرێژى و کوشتن دەبنەوە. ئەو توندو تیژیەش گەیشتۆتە ئاستێک کە موسوڵمانان لەو وڵاتەدا خۆیان بە پەراوێزخراو دەبینن. وەک ئەوەى مافى ژیانیان نەبێت. لە هەرسێ موسوڵمانێک کەسێکیان ڕوبەڕووى توندوتیژى دەبێتەوە، بەهۆى ئەوەى کە موسوڵمانە ) .\nهەروەها بوەهۆى بەرتەسک کردنەوەى بازنەى بانگەوازى ئیسلامى و، کەسانى میانڕەو کەمتر دەیانتوانى ڕاى خۆیان بۆ ناموسوڵمانەکان بخەنەڕوو.\n( حەسەن قەزوینى ) پێشەواى سەنتەرى ئیسلامیە لە ویلایەتى میشیگان دەڵێت: بەڕاستى ڕاگەیاندنەکانى ئەمریکا ڕوى ئیسلام بەو شێوەى کە دەیانەوێت نیشانى دەدەن. ئەوان لەپاش 11ى سپتێمبەرەوە ڕاستەوخۆ کەوتونەتە جەنگێک دژى جیهانى ئیسلامى. خۆیان خستۆتە بەرەیەک و ڕۆژهەڵاتیش لە بەرەیەکدا. وەک ئەوەى دوو شارستانیەت لەشەڕدابن و ( کۆتایی مێژوو ) ى ( فۆکۆیاما ) بە کۆتا نەگەیشتبێ. بانگەواز و دەعوە لە ویلایەتە یەکگرتوەکان چۆتە قۆناغێکى ناڕەحەتەوە .\nگۆڕانکارى لەئاستى دەرەکیدا:\nلەسەر ئاستى جیهانیدا ڕوداوەکە بوەهۆى گۆڕانکارى لە پەیوەندیە نێودەوڵەتیەکان و ستراتیژیەتى ئەمریکا بەرامبەر بە وڵاتانى ڕۆژهەڵات.\nتا دەهات ویلایەتە یەکگرتوەکان پەیوەندیەکانى لەگەڵ جیهانى ئیسلامی و عەرەبیدا بەرەو لاوازى دەڕۆشت . هەربۆیە پاش کارەساتەکە ( وەلید بن تەلال) ڕایگەیاند کە (10) ملێۆن دۆلار دەدات بۆ زیان لێکەوتوانى کارەساتەکە، بەو هۆیەى کە ئەمریکا بە هەڵوێستەکانیدا بچێتەوە دەرهەق جیهانى عەرەبى و ئیسلامى و پەیوەندیەکان ئاسایی ببێتەوە .\nوەک باسکرا پەنجەى تاوان درێژکرا بۆ ڕێکخراوى (قاعیدە) و کەسى یەکەمى ئەو ڕێکخراوەش (ئوسامە بن لادن). بۆیە بڕیاردرا هێرش بکریتە سەر ئەفغانستان، وەک مۆڵگەیەکى سەرەکى (تیرۆر). پێشتر دەزگاى هەواڵگرى ئەمریکا (CIA) داواى لە سعودیە کردبوو کە داوا لە ئەفغانستان بکات ( ئوسامە) ڕادەستى ئەمریکا بکرێت. بەڵام دەسەڵاتتدارانى ئەفغانستان و (موللا عومەر) ڕەتیان کردەوە . بۆیە (جۆرج بۆش) ى سەرۆکى ئەمریکا مەبەستەکانى بۆ جەنگ لەدژى ئەفغانستان خستەڕوو و ڕایگەیاند “هەموو هێزەکان لە ئامادەباشیدا بن و ڕیزەکانیان یەکبخەن بۆ هێرشکردنە سەر چەکدارە نهێنیە تیرۆریستەکان و سەربازگە و مۆڵگەى تیرۆریستان، واتە ڕێکخراوى ( قاعیدە ) و بزوتنەوەى ( گالیبان ) لە ئەفغانستان”. لەم هەڵمەتەدا بەریتانیا ئامادەباشى خۆى ڕاگەیاند وەک هاوپەیمانێک، هەروەها دەوڵەتانى دیکەى وەک ( ئوسترالیا و ئەڵمانیا و فەرەنسا ) ش بەشداربوون بە پێشکەشکردنى یارمەتى و هاوکارى سەربازى. (40) وڵاتى دیکەش ئامادەیى خۆیان ڕاگەیاند بۆ بەکارهێنانى ئاسمان و خاکیان لەلایەن هاوپەیمانانەوە. دەزگاى هەواڵگرى ئەمریکا (CIA) زانیارى زۆرى کۆکردبویەوە لەسەر وڵاتانى چواردەور و ئەوەى ڕاگەیاندبوو کە ئەو وڵاتانە ڕازین، یان ڕازى و قایلکرابوون .\nئەمریکا ئەوەى ڕاگەیاندبوو کە ئەم جەنگە لە دژى (تیرۆر)ە بەشێوەیەکى گشتى، بۆیە دیارە ئەمەش دەکشا بۆ زۆر وڵاتى دیکە، مەبەستى ئەو لە وڵاتانى عەرەبى و ئیسلامى و بەدەر لەوەش وڵاتانى ( ڤنزویلا و کوبا) ى دەگرتەوە. یان زۆرجار لەژێر دروشمى شارستانیەت و پێشکەوتنى ڕۆژئاوا. یان ئەم جەنگە جەنگى هێزى چاکەیە لەگەلڕ هێزى خراپە و جەنگى هێزى دیموکراسییە لەدژى هێزى دواکەوتویى و دەمارگیرى ئاینى . ئەمریکا و هاوپەیمانان لە (7) ئۆکتۆبەرى (2001ز) دەستیانگرت بەسەر ئەفغانستاندا و بزوتنەوەى (تالیبان) لە هەموو شوێنە سەرەکیەکان پاشەکشەى کرد .\nپاش ئەوە (جۆرج بۆش) عێراقى تاوانبار کرد بە پشتیوانى تیرۆر و داڵدەدانى تیرۆریستان. هەروەها عێراق تاوانبارە بە هەبونى چەکى کۆمەڵکوژى . ئەمریکا و هاوپەیمانان بڕیارى هێرشکردنە سەر عێراقیاندا و لە لە (20) مانگى مارسى (2003ز) هێرشیانکردە سەر عێراق و لە (1) مانگى مەى تەواو کۆنترۆڵکری عێراقیان ڕاگەیاند و دەسەڵاتى ( سەدام حسەین ) یان لەناوبرد.\nبەشێوەیەکى گشتى جیهانى ئیسلامى دوچارى گیر و گرفت و جەنگ بویەوە.\nجەنگى ئەفغانستان و عێراق لە دیارترینى ڕوداوەکانى دەرئەنجامى (11) سپتێمبەر ببون کە چەندین کارەساتى گەورەییان مرۆیى بەدواى خۆیاندا هێنا، تا ئەمڕۆش ئاسەوارى نەسڕاوەتەوە. جگە لەو دەستوەردانەى کە ئەمریکا لە ناوچەکەدا ئەنجامى دەدات بە ڕاستەوخۆ و ناڕاستەوخۆ. کۆمەڵگەى جیهانیشى جارێکى دیکە دابەش کردەوە بەسەر دوو بەرەى ڕۆژهەڵات (وڵاتانى ئیسلامى) و بەرەى ڕۆژئاوا. هەموو کات ئەمریکا وڵاتانى عەرەبى و بەتایبەت سعودیە بە زیندوو کردنەوەى کەیسى 11 ى سپتێمبەر دەترسێنێت. کە عەرەب هۆکارى ئەو نەهامەتیە کە بەسەر گەلى ئەمریکیدا هاتووە.\n* ئەم کارەساتە بوەهۆى هەڵگیرسانى جەنگێکى دەرونى بەرامبەر بە موسوڵمانانى نیشتەجێى ئەوروپا و بەتایبەتیتر ویلایەتە یەکگرتوەکانى ئەمریکا.\n* واى لە ئەمریکا کرد کە بانگى جەنگێکى ئاینى بدات دژ بە وڵاتانى ئیسلامى و عەرەبى. هەروەها لەڕوى ئابوریشەوە پەیوەندیەکان سستى بەخۆوە بینى.\n* ئەمریکا ڕایگەیاندا کە تا تیرۆر مابێت ئەوان دژى دەجەنگن. سەرەتاى ئەم جەنگەش هێرش بوو بۆ سەر ئەفغانستان و دواتریش عێراق.\n* ئەم جەنگانە بونە مایەى کارەساتى گەورەى مرۆیى و سیاسى و ئابوورى لە وڵاتانى ڕۆژهەڵاتى ناوەڕاست. کە تاوەکو ئەمڕۆش ئاسەواریان ماوە.\nسەرچاوە و پەراوێزەکان :\n1- الجزیرە نت :\n2 – خبرنگارى ایسنا :\n4- العربیە :\n5- -ای ان ان :\n7- جیهانى ئیسلامى بەشێوەیەکى گشتى بەو وڵاتانە دەوترێت کە زۆرینەک لە خەڵکى موسوڵمانى تێدا نیشتەجێن و هەڵگرى ئاینى ئیسلامن و پابەندن پێوەى. مەبەست لە کۆمەڵە دەسەڵاتێکى ئیسلامى یان حکومەتێکى ئیسلامى نیە.\n9- جریدە البیان :\n10- السیاسە الخارجیە الامریکیه تجاه ڕفغانستان:د.نادیە فاچل عباس فچلى ، دراسات دولیه، ێ 45-46.


ئەم تەکنیکە ئاینشتاین و داروین بەکاریان هێناوە - Yalla\nئەم تەکنیکە ئاینشتاین و داروین بەکاریان هێناوە\nله ئیلول 5, 2017\nزۆرێک لە بیرمەند و زانا گەورەکانی جیهان هەندێک لە کاتەکانیان بە هیچەوە بەسەر نابەن تەنها بە بیرکردنەوە نەبێت. زۆرێک لەوان رۆژانە چەند کاتژمێرێک تەرخان دەکەن بۆ بیرکردنەوە و رامانێکی تەواو لە بابەتێکدا تا بیانگەیەنێت بەو ئەنجام و مەبەستەی کە دەیانەوێت.\nزانراوە کە هەریەک لە ئاینشتاین و داروین و نیتچە رۆژانە یان چەند رۆژ جارێک چەند کاتژمێرێکیان تەرخان دەکرد بۆ بیرکردنەوە و قوڵبوونەوە لە بابەتێکدا. داروین رێگایەک هەبوو کە دەیگرتە بەر و بەدەم ئەو رێگایەوە بیری لە سروشت و ژینگە و گیانەوەر و مرۆڤایەتی دەکردەوە. نیتچە بە ناو سروشتدا تێکەڵ دەبوو و چەندین کاتژمێر پیاسەی دەکرد تاوەکو لێکدانەوە فیکرییەکانی تێر بکات.\nلەوبارەیەوە، فیۆنا کێر، زانای پەیوەندییەکان لە زانکۆی (ئەدەلەید) لە ئوستراڵیا، دەڵێت: “بیرکردنەوە بە دەم رێگاوە دەرفەت بۆ عەقڵ دەرەخسێنێت کە بگەڕێت و لە چوارچێوەیەکدا گیر نەخوات. دەرەنجامەکان زۆربەی جارەکان بەرهەمدارن بەتایبەتی بۆ پرسیار ئاڵۆز و بیرۆکەی داهێنەرانە.”\nزۆر لەوانەی کە ئەم تەکنیکە بەکار دەهێننن، کەرەستە ئەلەکترۆنییەکانی وەکو تەلەفۆن و لاپتۆپ لە خۆیان دووردەخەنەوە و هەموو ئەو کاتە بۆ ئەو بابەتە تەرخان دەکەن تاوەکو هیچ شتێک نەبێتە هۆی بچراندنی زنجیرەی خەیاڵەکانیان. هەفتانە چەند کاتژمێرێک بە باش دەزانرێت بۆ ئەنجامێکی قبووڵکراو. دووبارەکردنەوەی ئەم تەکنیکە یارمەتی بەهێزکردن و تیژبوونی مێشک دەدات.\nshort URL: https://yallairaq.com/ku/Vfi4M


ئەمریکا ئەبێ تێچووی قورسی نەچوونە دەرەوە لە عێراق بدات - Mehr News Agency\nAP ١٤٠٠ بەفرانبار ٩ ٠٩:٥٦\nNews Code 40536\nئاژانسی هەواڵی مێهر، گرووپی نێودەوڵەتی: 31 دیسەمبەر کۆتایی مۆڵەتی ئەمریکا بۆ بردنە دەرەوەی هێزەکانی خۆی لە خاکی عێراقە. بە پێی ئەوەی کە پێشتر حکومەتی بەغدا ڕایگەیاندبوو لایەنە ئەمریکی و عێراقییەکان لەسەر چوونە دەرەوەی هێزە سەربازییەکانی ئەمریکا لە خاکی عێراق تا ڕۆژی 31 ی دیسەمبەری ئەمساڵی زایینی ڕێککەوتبوون.\nبەم حاڵەوە، بەڵگەکان نیشانی دەدات کە ئەمریکا بە هیچ شێوەیەک نایەوێت لە خاکی عێراق بچێتە دەرەوە. لە حاڵێکدا کە تەنیا ڕۆژێکی ماوە بە بەڕێوەبردنی بەڵێنی ئەمریکییەکان بۆ چوونە دەرەوە لە خاکی عێراق، فەرماندە باڵاکانی ئەمریکا ڕاشکاوانە دانیان پێداناوە کە نایانەوێت لە عێراق بچنە دەرەوە.\nلەلایەکی ترەوە، ئەمریکا ڕایگەیاندووە کە چوونەدەرەوە لە عێراق بەس بۆ هێزە ڕەزمییەکانی دەبێت و نزیک بە 2500 سەربازی ئەمریکی بۆ ئەنجامی ڕاسپاردەی ڕاوێژکاری و پشتیوانی هەواڵگری لە عێراق دەمێننەوە. هەموو هەواڵەکان باس لە ئەوە دەکات کە هێزەکانی ئەمریکا تەنانەت لە بنکەی عەین ئەسەد لە ئەنبار و حەریر لە هولێر نەچوونەتە دەرەوە. هێزە ڕەزمییەکانی ئەمریکا تا ئێستا لە خاکی عێراقدان و ئەو وڵاتەیان بەجێ نەهێشتووە. ئەمریکا بۆ نائەمن کردنی عێراق هەوڵ دەدات چونکوو گەورەترین براوەی ئەو نائەمنییەیە و گەلی عێراق هێشتا گەورەترین دۆڕاوی ئەو گۆڕانکارییەیە.\nئاژانسی هەواڵی مێهر بۆ تاوتوێ کردنی ئەو گۆڕانکارییە، لەگەل محەمەد موحیی وتەبێژی کەتیبەکانی حزبوڵڵا گفتوگۆی کردووە کە لە خوارەوە دێت:\nلێکدانەوەی ئێوە لە هەواڵەکان لەسەر چوونە دەرەوەی سەربازانی ئەمریکا لە عێراق چییە؟\nتا ئێستا چوونە دەرەوەی هیچ یەکە لە هێزەکانی ئەمریکا لە عێراق ڕانەگەیێندراوە و پشت ڕاست نەکراوەتەوە بەڵکوو ڕاسپاردەیان لە ڕەزمییەوە بۆ پەروەردەیی و ڕاوێژکاری گۆڕدراوە و ئەوەش دەوردانەوەی ئاشکرای پەسەندکراوی پەرلەمانە. ئێمە دڵنیاین کە ئەمریکا نایەوێت لە عێراق بچێتە دەرەوە و بۆ ئەوەش بیانووی زۆر بە ناوی جیاوازەوە دەهێنێتەوە و ئەوەش کێشەیەک لە بەردەم ورە و خواست گەلی عێراقە کە ئەبێ ئەمریکا تێچووەکەی بدات.\nبۆچی ئەمریکا هێزەکانی ناباتە دەرەوە و بۆ مانەوەی بەشێک لە هێزەکانی ناوی جۆراوجۆر دادەتاشێت؟\nئەمریکا ئامنجگەلێکی هەیە کە لە ڕێگای بوونی سەربازییەوە لە عێراق و سووریا دەیەوێت بیهێنێتە دی. ئەوانە بریتین لە تۆکمە کردنەوەی زاڵ بوون و دزە لە عێراق، زاڵ بوون بە سەر بڕیاری سیاسی و ئەمنیەتی عێراق، سەپاندنی بەرنامەی ئاسایی کردنەوەی پێوەندی لەگەڵ ئیسرائیل بە سەر بەغدا، بەرەوڕوو بوونەوەی گرووپەکانی بەرخۆدان، بچڕانی ڕێگا ستراتیژییەکانی نێوان ئێران، عێراق، سووریا و لوبنان و بچڕانی پێوەندی نێوان بەرەی بەرخۆدان بۆ دەستەبەر کردنی ئاسایشی ئیسرائیل.\nبۆچی ئەمریکا تا ئێستا هیچ یەکە لە کێشەکانی هاووڵاتیانی عێراق کە لە ساڵی 2003 ەوە تا ئێستا هەیانە ، چارەسەر نەکردووە؟\nئەمریکا عێراقی داگیر و وێران کرد. ملیۆنان عێراقیی ئاوارە کرد تا وڵات دابەش بکات. ئەوە ئەمریکا بوو کە گرووپە تیرۆریستییەکانی ئەلقاعیدە و داعشی چێ کرد تا عێارق لاواز بمێنێتەوە. ئەمریکا هیچ کات لە بیری ئاوەدان کردنەوە و بەهێز کردنەوەی لایەنی ئەمنیەتی و ئابووری عێراق نەبووە. ئەوان هیچ خزمەتێکیان بە گەلی عێراق نەکردووە و پلانێکیان بۆ ئەوە نەبووە.


یەکێک لە دامەزرێنەرانی گرووپی تاڵیبان و توندئاژۆترین کەسی ئەو گرووپە ڕایگەیاند کە تاڵیبان سزای ئێعدام و بڕینەوەی دەست جێبەجێ دەکاتەوە، بەڵام ئەو سزایانە لە شوێنە گشتییەکاندا نابێ.\nمەلا نورئەدین تورابی، یەکێک لە دامەزرێنەرانی گرووپی تاڵیبان، ڕۆژی هەینی ٢ی ڕەزبەری ١٤٠٠ی هەتاوی، لە وتووێژێکدا لەگەڵ هەواڵدەریی “ئاسۆشیتێدپرێس” کاردانەوە جیهانییەکانی لەهەمبەر جێبەجێکردنی ئەو سزایانە کە لە دەوری یەکەمی دەسەڵاتداریی تاڵیباندا لە پێش چاوی خەڵکەوە و لە شوێنە گشتییەکان بەڕێوەدەچوو، ڕەتکردەوە وهەروەها هۆشداری بە وڵاتانی جیهاندا کە ڕووبەڕووی ڕێبەران و حکوومەتی نوێی ئەفغانستان نەبنەوە.\nناوبراو لە درێژەدا وتی: هیچ کەس و وڵاتێک مافی ئەوەی نییە لە یاساکان و شێوازی جێبەجێکردنی سزاکان لە ئێمە ڕەخنە بگرێ، ئێمە شوێنکەوتووانی ئایینی ئیسلامین و یاساکانی قورئان جێبەجێ دەکەین.\nجێگای ئاماژەیە کە تورابی لە دەورەی یەکەمی دسەڵاتداریی و حکومەتی تاڵیبان لە ئەفغانستان وەزیری داد بووە و لەو دەورەیەدا کۆمەڵگەی جیهانیی زۆر بەتوندی جێبەجێکردنی سزای ئێعدام و بڕینەوە دەستی لە پێش چاوی خەڵکەوە و لەشوێنە گشتییەکانی مەحکووم کردبوو.\nتورابی لە کۆتاییدا ڕایگەیاند کە لەم دەورەی دسەڵاتداریی تاڵیباندا ئێزن بە ژنانی دادوەر دەدرێ کە کاری دادوەریی بکەن و تەنیا بەپێی شەریعەتی ئیسلام و فەرموودەکانی قورئان دەبێ بڕیار بدەن و سزا دیاری بکەن.\nهەر لەم پێوەندییەدا نێد پرایس، وتەبێژی وەزارەتی دەرەوەی ئەمریکا ڕایگەیاند کە ئەمریکا بڕیارەکانی تاڵیبان لەهەمبەر دەسپێکردنەوەی سزای ئێعدام و بڕینەوەی ئەندامانی جەستە بەتوندی مەحکووم دەکا و هەروەها وتی: ئەم بڕیارە پێشێلکردنی ڕوونی مافی مرۆڤە.


پەیاماکورد:من کارم بەو کەسانەوە نییە کە دەڵێن 'کوردستان پێویستی بە دەوڵەت نییە\n08 January 2021 14:52\nچەند تێبینییەک بەهۆی نووسینی بابەتی هەماهەنگیی پەکەکە و حەشدی شەعبی لە هەرێمی کوردستان، هێرش و رەخنە هەبوون. تێڕوانینم بۆ ئەو هێرش و رەخنانە بەمجۆرەیە:\nئەمڕۆ لە سەرووی هەموویانەوە ئەڵمانیا، ئنجا لە وڵاتە جۆراوجۆرەکانی ئەوروپادا کۆچبەرانی کورد دەژین. بەشێکی زۆر گەورە لەوانە پەیوەندیدارن بە پەکەکە/کەجەکە، هیچ نەبێ خۆشەویستیان بۆیان هەیە. پەکەکە لە وڵاتانی وەکو ئەڵمانیا، فەرەنسا، هۆڵەندا و سوید خۆیان لەگەڵ قەوارە و یاسای دەوڵەت دەگونجێنن.\nهەروەها لە شوێنەکانی وەکو ئیستانبووڵ، ئیزمیر، بورسە، ئەدەنە و مێرسینیش کۆچبەری کورد دەژین. دیسانەوە زۆربەی ئەو کوردانە پەیوەندییان لەگەڵ پەکەکە/کەجەکە هەیە. لەوێشدا بە شێوەیەکی سروشتی پەکەکە/کەجەکە پابەندی قەوارە و یاساکانی دەوڵەتی تورکیایە. لە دیاربەکر، وان و باتمانیش هەمان حاڵەت هەیە.\nبەڵام پەکەکە/کەجەکە پابەندی رێسا و قەوارەی حکومەتی هەرێمی کوردستان نابێت. دەیەوێ ئەو قەوارەیە بچووک بکاتەوە و بیشکێنێت و گوشار بخاتە سەر حوکمڕانییەکەی. ئەمە دۆخێکی پەیوەندیدارە بە هەڵوێست و هەڵسوکەوت و رۆحیەتی مرۆڤی موستەعمەرەوە. خەڵکی موستەعمەر خۆی دەگونجێنێت و ملکەچ دەبێ بۆ ئەو رێنمایی و ئاراستەکارییانەی لە دەرەوە ئاراستەی دەکرێن. بەڵام ئەگەر چینێک لە خەڵکەکەی خۆی بیەوێت دەسەڵاتێک دروست بکات، رووبەڕووی دەبێتەوە و بە کەمی دەزانێت و هەوڵی لەباربردنی دەدات. چونکە لەلایەن دەوڵەتی دەسەڵاتدارەوە وەها فێرکراوە.\nوا لە خەڵکەکە دەگەیەنن کە هەموو شتێکیان سەرەتاییە، خواردن، خواردنەوە، جل پۆشین و زمانیان هێشتا پێشنەکەوتووە و ژیانیان لە نێو جەهالەتدا بەڕێدەکەن. جەخت لەسەر ئەوە دەکرێتەوە کە ئەو خەڵکە ناتوانن خۆیان بەڕێوەببەن. ئەم دۆخە رێک لە هەرێمی کوردستاندا هەیە. کوردستان تەنانەت موستەعمەریش نییە. هەر بۆیەش لەم رووەوە ئەم دۆخە لە کوردستان بە شێوەیەکی چڕتر دەبینرێت. دەکرێ ئەو رووداوانەی سەر لە بەیانیی ۱٦ی ئۆکتۆبەری ۲٠۱۷ کە لە کەرکووک روویاندا بەمجۆرە تانوپۆ بکرێت.\nهەموو ئەوانەی هێرش دەکەنە سەرم و رەخنەم لێ دەگرن، کاتێک بە پەکەکە/کەجەکە ناڵێن :''حکومەتی هەرێمی کوردستان قەوارە، یاسا و رێسای تایبەت بەخۆی هەیە و ئێوە پێویستە پابەندی بن، هێرش مەکەنە سەر پێشمەرگە، هێرش مەکەنە سەر نووسینگەکانی پارتی دیموکراتی کوردستان''... هەروەها ناڵێن :'' هەروەک چۆن پابەندی یاساکانی دەوڵەتەکانی وەکو ئەڵمانیا، فەرەنسا، هۆڵەندا بوویت، لێرەش پابەند بە یاساکانی هەرێمی کوردستانیش بە''، لەکاتێکدا ئەمە ناڵێن و بەلاشیدا ناڕۆن، دۆخێکی سەرسوڕهێنەرە. لە نووسینی هەماهەنگیی پەکەکە و حەشدی شەعبی لە هەرێمی کوردستاندا باس لە ۸ چالاکیی پەکەکە/کەجەکە کراوە. ئەوانەی رەخنەیان لێگرتووم و هێرشیانکردووەتە سەرم، سەرنجیان نەخستووەتە سەرهیچ یەک لەمانە و وەڵامیان نەداوەتەوە. ئایائەمە داننان نیە بەوەی کە پەکەکە/کەجەکە هێرشی کردووەتە سەر پێشمەرگە و پارتی؟ ئەنجامدانی ئەو هێرشانە لەکاتێکدا کە مەسعود بارزانی دەڵێ 'ئێمە شەڕی نێوان کوردانمان حەرام کردووە' بەتایبەتی کە بە پێداگرییەوە هەڵوێست لەسەر شەڕێکی وەها هەیە، جێی هەڵوەستەیە. (عابید گورسەس، شەڕی براکوژی یاخود رۆحی کۆبانێ؟ نەرینائازاد، ۱۷ی کانوونی یەکەمی ۲٠۲٠)\nهەڵبەتە دەبێت چارەسەرکرنی کێشەکانی نێوان کوردان لەسەر بنەمای دیالۆگ بێت. بۆ ئەم مەبەستە پێویستە بەر لە هەموو شتێک دان بە رەوایەتیی حکومەتی هەرێمی کوردستان بنرێت. بێگومان لەمیانی دیالۆگدا رەخنەی پێویست دەگیرێت.\nئەمڕۆ سوپای تورکیا لە زۆر شوێنی خاکی هەرێمی کوردستان و ناوچە سنوورییەکاندا بنکەی سەربازیی دامەزراندووە. لەکاتێکدا پەکەکە/کەجەکە پێویستە هەوڵی دوورخستنەوەیان لە ناوچەکە بدات، بە دۆزینەوەی بیانووی جۆراوجۆر زەمینەسازیی زیاتر بۆ جێگیرکردنی سوپا لە ناوچەکە دەکات. ئەمە روونە کە سوپا هەڕەشەیەکی توندە لەسەر هەرێمی کوردستان.\nئێمە باس لە یاسا و رێساکانی حکومەتی هەرێمی کوردستان دەکەین. ئەمە فیدراسیۆنێکە و لە نێو سنووری ئەم فیدراسیۆنەدا نابێت ئازادیی ئەنجامدانی تاوان هەبێت. ئەگەر لە نێو ئەو سنوورەدا کەسێک کوژرابێت، پێویستە فیدراسیۆن لەڕێی دادگەری، دامەزراوە، دادگاکان، پۆلیس، دادوەر، داواکاری گشتی و گرتووخانەکانییەوە تەدەخول بکات. ئەگەر نەتوانێ ئەمە بکات ئەوا لەڕێی تۆماری تاوانەکان، دۆسیە و وردەکارییەوە، ئەگەرنا ناتوانرێ باس لە فیدراسیۆنێکی راستەقینە بکرێت. پێویستە حکومەتی هەرێمی کوردستان هەنگاو بەرەو رێگەی بوون بە فیدراسیۆنێکی راستەقینە بنێت…\nوەکو مرۆڤێک، پشتیوانی هەموو ئەو کەس و دامەزراوە و پارتانە دەکەم کە باس لە کوردستان دەکەن و داوای کوردستانی سەربەخۆ دەکەن. من کارم بەو کەسانەوە نییە کە دەڵێن 'کوردستان پێویستی بە دەوڵەت نییە'، چونکە ئەمە بۆچوونی دەوڵەتانە نەوەک بۆچوونی کوردان. گوتنەوەی ئەم بۆچوونە لەلایەن کوردانەوە بە کاریگەریی دەوڵەتان، دەستکەوت و سەرکەوتنێکی گەورەیە بۆ ئەوان. هەموو ئەو دەوڵەتانەی کوردانیان لە ژێر هەژمووندا کۆکردووەتەوە ئاستەنگ لەبەردەم دەوڵەتی کوردیدا دروستدەکەن\nزیاتر بارزانییەکان لە باشووری کوردستاندا بەرگری لە سەربەخۆیی کوردستان دەکەن. ئەمە دۆخێکی تازە نییە و زیاتر لە سەدەیەکە. بیرۆکە و بۆچوونی بارزانییەکان بەمشێوەیەیە. جەختکردنەوە لەسەر شێخایەتی و عەشیرەتگەری، هەروەها خۆلادان و هەولدان بۆ نەبینینی رۆحی نیشتمانیی بارزانییەکان خۆچەواشەکردنە. گوتنی ئەمانە خۆدانەپاڵ پارتی دیموکراتی کوردستان نییە، بەڵکو پشتیوانی کردنە لەم بیرۆکە و هەڵوێستە و بەهێزکردنیەتی.\nلە وەقفی ئیسماعیل بێشکچیدا چ شاندی پەرلەمانتاران و چ بەڕێوەبەرانی وەقف خۆبەخشانە کاردەکەن. تەنیا بۆ من و خانەوادەکەم بڕە پارەیەکی کەم دەدرێت. جگە لەمە ۲ـ۳ کارمەندی دیکە هەن کە بە مووچە و بیمە کاردەکەن، دۆخی لقی دیاربەکر بەمجۆرەیە. لقی هەولێریش وەقفێکی جیای دامەزراوە بەگوێرەی یاساکانی حکومەتی هەرێمی کوردستان.\nپارتی کە زیاتر لە سەدەیەکە لە نێو پرۆسەکەدایە دەکرێ رەخنەی لێ بگیرێت. هەروەها دەکرێ رەخنە لە ئیسماعیل بێشیکچی و وەقفەکەشی بگیرێت. روون و دیارە من چیم کردووە و چۆنم کردووە. ئەوەی کە وەقفەکەشمان کردوویەتی زۆر روونە. داهات و تێچووی دیارە و ئاشکرایە…. ''فەرمانبەری مووچەخۆری بارزانی!... ئەمە تۆمەتبەخشین و لەکەدارکردنێکی بێ مانایە.\nلە سەرەتای ئەم بابەتەدا نووسیومە کە بەهۆی نووسینی هەماهەنگیی پەکەکە و حەشدی شەعبی رەخنە و هێرشی زۆر کراوەتە سەرم. نووسین و پەیامیش هەبوون کە بەرگرییان لە من کرد. سوپاسی ئەو هاوڕێیانە دەکەم.\nنووسینەکانیتری نووسەر :هەماهەنگیی پەکەکە و حەشدی شەعبی لە هەرێمی کوردستاندا\nپەکەکە ئیسماعیل بێشیکچی حەشدی شەعبی کورد\nهەماهەنگیی پەکەکە و حەشدی شەعبی لە هەرێمی کوردستاندا\nبارزانییەکان - بەشی سێیه م\nبارزانییەکان - بەشی دووهەم\nئەیلوولی 2020 کوردان و کوردستان


دەستپێشخەرییەکی نەتەوەیی دژ بە شەڕی براکوژی\n2021-06-08 21:14 67 جار بینراوە کۆمێنت\nتاڵترین قۆناغ لە مێژووی نزیکی کورد شەڕی براکوژی، ھەموو شەڕەکان بە ھۆکاری بێمانا و بە دەسیسەی دەرەکی ئاگرەکەی خۆشکراوەو سەرەنجامەکەیشی ھەر کوژرانی کوڕی فەقیر و ھەژار و ماڵوێرانی بووە.\nشەڕەکان ھۆکارو بیانووی ھەڵگیرساندیان چی و چۆن بێت و چەندی تیا کوژرابێ و چ لایەک براوەو دۆراو بێ، سەرەنجامەکەی ھەر پێکھاتن و ئاشتی بووە.\nکەواتە رێگای نزیک و راست و یەکەم ھەنگاو ئاشتی و دانوستاندن بێت باشترەو باز بەسەر قۆناغی شوومی شەڕ و ماڵوێرانی بدەین باشترە.\nگەلەکەمان شەکەت و ھیلاکە، چارەنوسی دۆزەکەیشی لە مەترسیدایە، بەرگەی نەک شەڕی سەربازی و خوێناوی ناگرێ بەڵکو شەڕی راگەیاندن و تەقە و پۆقی ناوبەناویش ھەر مەترسی گەورەیە.\nبرۆن مێژووی سێ دەییەی رابردوو بخوێننەوە، ئەوەی سەروەری گەورە بوو بۆ مام جەلال دەستپێخەری و ھەنگاوە کردەییە مێژووییەکانی بوو بۆ ئاو کردن بەسەر ئاگری شەڕی ناوخۆدا. ئەمە خەسڵەتی سەرکردە و کارێزمای مێژووییە.\nئێستا پارتی و پەکەکە خەریکە لە قۆناغی شەڕی دوورو درێژی راگەیاندن و ھەواڵگیری و تەقەوپۆقی ناوبەناو ئەپەرنەوە بۆ قۆناغی شەڕی نەگریسی براکوژی. روودانی وەھا شەڕێک ئۆباڵی مێژووییەکەی لە ئەستۆی ئەو لایەنەیە دەستپێشخەری دەکات بۆ شەڕەکە.\nلەم ھەڵومەرجە مەترسیدارەدا، پێویستیمان بە دەستپێخەرییەکی نەتەوەیی ھەیە، کە ببێتە ئامێژەنی ئاشتی و دوورخستنەوەی ئەگەری شەڕ. ئەوەی ئەم دەستپێخەرییە بکات و لایەنی پەکەکە و پارتی کامیان زوو ھاتنەپێشەوە بۆ ئاشتی و دانوستاندن، بەرپرسیارێتی مێژوویی و نەتەوەیی جێبەجێ دەکەن.\nبا ھەموولایەکیش دڵنیابێت، یەکێتی کە بەھەوڵ و دەستپێشخەری جەنابی مام جەلال و بەلاوەنانی بەرژەوەندییە حزبیەکانی کۆتایی بەشەری براکوژی ھێنا و بوو بە ئامێژەنی ئاشتی، نابێت لایەنداری شەڕ و داکۆکیکاری سەرسەختی ئاشتی دەبێت و ھێندە ھۆشیارە کە ھیچ لایەنێک نەتوانێ بیباتە ناو شەڕەوە.\nلێبوردنی تایبەت بۆ سزادراوەکانی بادینان!  كاروان یاروەیس\n2021-05-07 12:17 77 جار بینراوە\nسەبارەت بە بۆردومانەكەی كفری كاروان یاروەیس\n2021-04-18 22:12 103 جار بینراوە\n2021-03-12 21:34 149 جار بینراوە\n2021-03-04 21:47 140 جار بینراوە\n2021-03-02 08:56 94 جار بینراوە\n2021-01-09 19:13 121 جار بینراوە\n2021-01-07 11:41 144 جار بینراوە\n2020-12-29 15:03 137 جار بینراوە\n2020-12-17 10:52 167 جار بینراوە\n2020-12-05 16:30 202 جار بینراوە\n2020-11-26 09:05 128 جار بینراوە\n2020-10-16 15:15 133 جار بینراوە\n2020-10-03 23:20 153 جار بینراوە\n2020-09-28 19:38 150 جار بینراوە\n2020-08-27 21:44 164 جار بینراوە\n2020-08-07 10:00 151 جار بینراوە\n2020-07-28 19:21 164 جار بینراوە\n2020-07-24 17:50 235 جار بینراوە\n2020-04-18 11:12 213 جار بینراوە\n2020-04-14 20:56 239 جار بینراوە\n2020-04-11 19:48 279 جار بینراوە\n2020-03-28 18:32 237 جار بینراوە\n2018-08-22 11:45 321 جار بینراوە\n2018-07-29 21:32 242 جار بینراوە\n2018-06-11 11:50 318 جار بینراوە\n2018-06-03 21:04 356 جار بینراوە\n2018-05-13 17:06 365 جار بینراوە\n2018-04-30 15:36 340 جار بینراوە\n2018-04-02 13:17 350 جار بینراوە\n2018-03-12 19:00 381 جار بینراوە


له‌لایه‌ن: ئیسڕا بورهان - به‌روار: 2021-07-30-01:55:00 - کۆدی بابەت: 6099\nزانستی کشتوکاڵ یاخود ئەندازیاریی کشتوکاڵ (بە ئینگلیزی: Agriculture) ئەو بەشەیە کە گرنگی بە بنەما سەرەکییەکانی کشتوکاڵی دەدات وەکوو بەروبوومە کێڵگەییەکان، تایبەتمەندی خاك و خۆڵ، سامانی ئاژەڵی، دابینکردنی خۆراك.\nئامانج لەم پسپۆرییە پێگەیاندی کەسانی شارەزایە لە بەشە جیاوەزەکانی زانستی کشتوکاڵ بە مەبەستی بەرەو پێشبردنی کەرتی کشتوکاڵ و چارەسەرکردنی کێشەکانی ئەو بوارە لە کۆمەڵگەدا.\nبەشە گرنگەکانی کۆلێژی کشتوکاڵ\nخوێندن لەم بەشە بۆ ماوەی چوار ساڵە و بە زمانی ئینگلیزییە، خوێندکار لە دوای دەرچوون دەبێتە خاوەنی بڕوانامەی بەکالۆریۆس پاشان دەتوانێت ئەگەر ویستی لێبێت خوێندنی باڵا (ماجستێر و دکتۆرا ) تەواو بکات.\nگرنگترین بەشە پسپۆرییەکانی کۆلێژی کشتوکاڵی ئەمانەن:\nسامانی ئاژەڵی livestock\nبەخێوکردن و سوود وەرگرتن لە بەروبوومە ئاژەڵییەکان بە شێوەیەکی ئەکادیمی و زانستی، ئەم بەشە سامانی ماسی و گیانلەبەرە ئاوییەکان و مەڕوماڵات و مانگا و پەلەوەر و هەنگەوانی لەخۆدەگرێت.\nخوێندن و گرنگیدانە بە بەڕێوەبردنی دارستان کە پەیوەستە بە ناشتنی دار و درەخت و پارێزگاری کردن لێیان.\nگرنگیدان بە ڕەز و باخداری و چۆنیەتی چاندنی میوە و سەوزە، بایەخدان بە نەمامی جوانکاری.\nبەرووبوومی کێڵگەیی Field Crops\nخوێندنی هەموو ئەو بابەتانەی کە پەیوەستن بە بەرهەمە کێڵگەییە هەمەجۆرەکان کە پێویستن بۆ ژیانی ڕۆژانەی کۆمەڵگە وەکوو دانەوێڵە و پاقلەمەنییەکان.\nخاك و ئاو Soul and Water\nلەم بەشەدا بایەخ دەدرێت بە خوێندنی جۆرەکانی خاك و تایبەتمەندیی و سیفاتەکانی، هەروەها شیکارکردنی کێشە پەیوەندیدارەکان بە خاکەوە و دەستەبەرکردنی چارەسەری گونجاو بۆیان.\nپاراستنی ڕووەك Protection of Plants\nئەم بەشە زۆر گرنگە، چونکە تاڕادەیەك پەیوەندیدارە بە بەشەکانی ترەوە، بەشەکانی تر زیاتر کاری بەرهەمهێنان دەکەن، بەڵام ئەم بەشە پەیوەستە بە پاراستنی ڕووەك لە هەموو نەخۆشییەك و دەستەبەرکردنی چارەسەرکردنی گونجاو بۆ نەخۆشییەکانی ڕووەك.\nپیشەسازی خۆراك Food Technology\nئەم بەشە پەیوەستە بە دابینکردنی خۆراك، وانەکانی ئەم بەشە بە شێوەیەکی سەرەکی پەیوەستن بە کوالێتی خۆراك و تەندروستی مرۆڤەوە، هەروەها بەشێوەیەکی زانستی و تەندروستی خوێندکار فێری هەڵسەنگاندنی خۆراك دەکەن لە ڕووی کوالێتی و تەندروستیەوە.\nتایبەتمەندی و مەرجی خوێندنی کشتوکاڵی\n- توانایی و زیرەکی لە وانەی زیندەزانی و کیمیا.\n- نەبوونی هیچ جۆرە هەستیارییەکی ڕووەکی و ئاژەڵی، چونکە بەرکەوتنی ڕاستەوخۆت هەیە لەگەڵ هەردووکیان.\n- پشوودرێژی و ئارامی چونکە بەرهەمی بەروبوومە کشتوکاڵییەکان پێویستی بە چاوەڕوانی و ئارامگرتن هەیە.\n- حەزی داهێنان و تازەگەری لە چارەسەرکردنی کێشە باوەکان لە کەرتی کشتوکاڵی.\n- گرنگیدان بە سەرچاوە سروشتیەکانی پەیوەست بە ئاژەڵ و کشتوکاڵەوە.\n- خۆشەویستنی ئاژەڵان و نەترسان لێیان.\n- بایەخدان بە ژینگە و سرووشت.\n- بەتوانایی لە زمانی ئینگلیزی چونکە خوێندنی ئەم کۆلێژە بە زمانی ئینگلیزییە.\n- بەدواداچوون و تۆمارکردنی زانیاریی و وردەکارییەکان.\n- وردکار و گرنگیدان بە وردەکارییەکان و پەیوەستبوون بە کاتەوە.\nبوارەکانی کارکردن لەم بەشەدا فراوان و هەمەچەشنە و سنوردار نییە، دەرچووی کشتوکاڵی دەتوانێت بە لێهاتوویی و دانایی خۆی و بە برەودان بە تواناکانی لە زۆر بواری جیاجیادا کاربکات لە وانە:\nسەرپەرشتی کردنی کاروبارە کشتوکاڵییەکان.\nدەرچووی ئەم بەشە لە کەرتی حکومی و تایبەت دەتوانێت لە دامودەزگا کشتوکاڵییەکان کار بکات.\nهەنگەوانی و بەخێوکردنی ئاژەڵ.\nدەتوانێت لە بەشی سەلامەتی و دابینکردنی خۆراك کاربکات.\nبایەخ و گرنگی کشتوکاڵی\nبەشی کشتوکاڵی لە گرنگترین پیشەسازییەکانە و سوود و بایەخی زۆر هەیە لە دابینکردنی پێداویستییەکانی خۆراك بۆ کۆمەڵگە.\nئەندازیاری کشتوکاڵ ڕۆڵێکی بەرچاوی هەیە لە چارەسەرکردنی کێشەکانی کەرتی کشتوکاڵی لە ڕێگەی بەدواداچوون و کردنی توێژینەوە و تۆمارکردنی داتاکان، دابینکردنی داودەرمانی کیمیاوی بۆ ڕووەك و بەروبوومە کشتوکاڵییەکان.\nبەشێک لە ئەندازیارانی کشتوکاڵی دەتوانن دیزاین و چاکردنەوە و کارپێکردنی ئامێرەکانی کشتوکاڵ بکەن و بەرەوپێشیبەرن.\nگرنگترین زانکۆکانی هەرێم کە ئەم بەشەی تێدا دەخوێنرێت\nبابه‌ته په‌یوه‌ندیداره‌كان به : بەشی کشتوکاڵ


کێپا روونکردنەوە دەدات\nکێپا ئاریزابالاگا، گۆڵپارێزی یانەی چێڵسی ئینگلیزی روونکردنەوە لەسەر ئەو رووداوە دەدات کە لەنێوان خۆی و ماوریزیۆ ساری، راهێنەری یانەکەی روویدا.\nدوای ئەوەی لە دوایین خولەکەکانی یارییەکەیان بەرامبەر مانچێستەر سیتی لە یاریی کۆتایی جامی کاراباو، راهێنەر ویستی گۆڕانکاری بە کێپا بکات و گۆڵپارێزەکە نەهاتە دەرەوە، ئەم رووداوە کاردانەوەی زۆری بەدوای خۆیدا هێنا و ماوریزیۆ ساری، راهێنەری یانەکەشی بەتەواوی توڕەکرد.\nدوای یارییەکە کێپا لە لێدوانێکدا کە سکای سپۆرت بڵاویکردووەتەوە دەڵێت، من نامەوێت ببمە هۆی دروستبوونی کێشە، لەنێوان من و ساری تەنیا لێک تێنەگەیشتنێک روویدا، من هەستمکرد راهێنەر بەهۆی پێکانەوە دەیەوێت گۆڕانکاریم پێبکات، بەڵام من بە تیمی پزیشکیم گوتبوو کە بە راهێنەر بڵێن دەتوانم بەردەوام بم.\nکێپا بەرامبەر ئەوەی بەرامبەر راهێنەری یانەکەی کردی داوای لێبوردن دەکات و دەڵێت تەنیا هۆکارەکە ئەوەبوو لێک تێنەگەیشتوون، دەنا من بەهیچ شێوەیەک نامەوێت بێ رێزی بەرامبەر بڕیاری راهێنەر بکەم.\nلەلایەن خۆیەوە دەیڤد لویز، بەرگریکەری یانەکە پاڵپشتی خۆی بۆ کێپا دووپاتدەکاتەوە و دەڵێت، تەنیا هۆکاری ئەو رووداوە لێک تێنەگەیشتن بووە، کێپا پێی وابوو کە راهێنەر بەهۆی پێکانەوە گۆڕانکاریی پێدەکات، نەیزانیووە کە گۆڕانکارییەکە بەهۆی لایەنی هونەرییەوە دەکرێت.\nلویز لە بەشێکی دیکەی قسەکانیدا گوتی، کێپا هەستی بە هیچ ئازارێک نەدەکرد، بەڵام لە یارییەکەدا کاتی ئەوە نەبوو کە روونکردنەوە بدەین کە پلانەکە هونەرییە، نەک بەهۆی پێکان.


كورد له ئه‌وروپا خۆپیشاندان ساز ده‌که‌ن\nخۆپیشاندانی رۆژی شه‌ممه له پاریس.\nبه هه‌زاران کورد له سه‌رانسه‌ری ئه‌وروپا له ڕۆژی شه‌ممه به‌ره‌و پاریس به‌ڕێکه‌وتن، داوای ڕه‌وایی بۆ ئه‌و سێ خه‌باتکاره  کورده ده‌که‌ن که له پایته‌ختی فه‌ره‌نسا کوژران.\nهاوکات سه‌رۆک وه‌زیری تورکیا ڕه‌جه‌ب ته‌یب ئوردوغان له ڕۆژی شه‌ممه داوای له فه‌ڕه‌نسا کرد تیشک بخاته سه‌ر کوشتنی سێ چالاکوانی ژن له پاریس و گوتی ده‌بێت سه‌رۆکی فه‌ڕه‌نسا فرانسوا هۆلاند بڵێت بۆچی له‌گه‌ڵ ئه‌و ملیتانانه‌ی که له‌لایه‌ن تورکیاوه داوا کرابوون کۆبووه‌ته‌وه.\nئه‌و سێ چالاکوانه‌ی که یه‌کێکیان ئه‌ندامی ده‌سته‌ی دامه‌زرێنه‌ری پارتی کرێکارانی کوردستان بووه ته‌رمه‌کانیان له ڕۆژی پێنجشه‌ممه دۆزرایه‌وه، هاوکاتی وتووێژی ئاشتی حکومه‌تی تورکیا له‌گه‌ل عه‌بدوڵلا ئۆجالانی سه‌رۆکی په‌که‌که له زینداندا.\nئاژانس ده‌نگوباسی ئه‌سۆشیه‌یتت پرێس ڕاده‌گێنێت ئه‌م کوشتنه بوو به مایه‌ی شۆککردنی کۆمه‌ڵگای کوردی. خه‌باتکارانی کورد تورکیا به‌م کوشتنه تاوانبار ده‌که‌ن، هاوکات کاربه‌ده‌ستانی تورکیاش ده‌ڵێن ڕه‌نگه ئه‌م کوشتنه په‌یوه‌ندی به کێشه‌ی ناوخۆی په‌که‌که وه هه‌بێت بۆ هه‌وڵێ تێکدانی وتووێژی ئاشتی.\nئه‌م کوشتنه هه‌ڵوێستی فه‌ڕه‌نساش ده‌خاته بارێکی سه‌خته‌وه له کاتێدا هه‌وڵی باشکردنی په‌یوه‌ندییه‌کانی له‌گه‌ڵ تورکیادا ده‌دات.


پرسیار و وڵام سه‌باره‌ت به کاروباری پاش نه‌شته‌رگه‌ری لیپۆساکشێنی مل – دوکتۆر فه‌رزان ڕه‌زایی\nپرسیاره باوه‌کانی پرسیاره باوه‌کانی لیپۆساکشێنی مل\nکاتێ دێمه‌وه هۆش چ هه‌ستێکم هه‌یه؟\nزۆربه‌ی نه‌خۆشه‌کان پاش نه‌شته‌رگه‌ری ته‌نیا که‌مێک بێ‌هه‌ستی و سفتی هی هه‌ڵمساوییان هه‌یه. ئه‌م بێ‌هه‌ستییه زۆرتر له ژێری چناکه‌دا هه‌ست ده‌کرێت و نزیکه‌ی 3 حه‌وته پاش نه‌شته‌رگه‌ری چاک ده‌بێته‌وه. ده‌بێ دڵنیا بن حاڵه‌تی دڵ‌شێواوی و ڕشانه‌وه‌تان نیه. په‌ره‌ستاره‌کانمان له لاتان ده‌بن هه‌تا هاتنه‌وه هۆش چاودێرییه تایبه‌ته‌کان ئه‌نجام بده‌ن.\nکاتێ تێمه‌وه هۆش چۆن دێمه به‌رچاو؟\nپاش نه‌شته‌رگه‌ری نه‌وارێکی نه‌رم له دوو لای سه‌ر و ده‌وروبه‌ری چناکه‌تانه‌وه ده‌به‌سرێت. ئه‌م نه‌واره یارمه‌تی که‌م‌بوونه‌وه‌ی هه‌ڵمساوی ئه‌دات. نه‌واری ده‌ور سه‌ر ڕۆژی پاش نه‌شته‌رگه‌ری و پۆششی ده‌وری چناکه له ڕۆژی چواره‌می پاش نه‌شته‌رگه‌ری لاده‌برێن. پاشان بانداژێکی ئالاستیکه(ACE) که بتوانرێ لاببرێت به‌ئارامی له سه‌ر شوێنی هه‌ڵمساوی داده‌نرێت هه‌تا بیگه‌ینێته که‌مترین ڕاده. پاش نه‌شته‌رگه‌ری که‌مێک کوترانتان ده‌بێت که هه‌تا 48-24 کاتژمێری تر ده‌گاته زۆرترین ڕاده.\nئایا بۆ به‌رگری له کوتران ده‌توانم حه‌زم له هه‌ر کارێک بێت ئه‌نجامی بده‌م؟\nزۆربه‌ی نه‌خۆشه‌کان که‌مێک کوترانیان ده‌بێت. ده‌کرێ به نووسینی Arnica کوترانه‌که له پێش و پاش نه‌شته‌رگه‌رییه‌وه بگه‌یێندرێته که‌مترین ڕاده. پێدگه‌لی به‌ستراوی خوێیی چاوی پاش نه‌شته‌رگه‌ری به‌رگری ده‌که‌ن له هه‌ڵمساوی و کوتران.\nسه‌باره‌ت به ته‌قه‌ڵه‌کان زۆرتر شرۆڤه بکه‌ن.\nده‌بێ پارێزگاری بکه‌ن له ته‌قه‌ڵه‌کانی نزیک گوێیه‌کانتان. به یارمه‌تی په‌مووێکی ژه‌نراو به پراکسید خاوێنیان بکه‌نه‌وه و بۆ نه‌رم‌هێشتنه‌وه‌ی ته‌قه‌ڵه‌کان دوو جار له ڕۆژدا له مه‌ڵهه‌می polysporin / bacitracin که‌ڵک وه‌ربگرن. له ڕۆژی 5-4 پاش نه‌شته‌رگه‌ری ته‌قه‌ڵگه‌لێک که به‌باشی خز بوون لایانده‌به‌ین.\nچ کاتێ ده‌مه‌وێ حه‌مام بکه‌م؟\nجگه له‌و بابه‌تانه‌ی که بۆ ئاگاداری له زامه‌کان باسمان کرد ده‌بێ زامه‌کان وشک بمێننه‌وه. حه‌مام‌کردن و شۆردنی قژ له ڕۆژی چواره‌م یان پێنجه‌می پاش نه‌شته‌رگه‌ری که ئێوه بۆ لابردنی ته‌قه‌ڵه‌کان دێن زۆر گرنگه. کاتێ که ته‌قه‌ڵه‌که‌مان لابرد نه‌وارگه‌لی خاوێن ده‌به‌سرێته سه‌ریانه‌وه و نابێ ئێوه به هیچ‌چه‌شنێ ئه‌م نه‌وارگه‌له هه‌تا 3 ڕۆژ پاش دامه‌زارندن ته‌ڕ بکه‌ن. پاش نه‌شته‌رگه‌ری هه‌تا به‌رگری بکه‌ن له ته‌ڕبوونی سه‌رتان ده‌توانن حه‌مام بکه‌ن.\nئایا پاش نه‌شته‌رگه‌ری پێویستم به نوسخه‌یه‌کی تایبه‌ت هه‌یه؟\nئه‌نتی‌بیووتیکێک(زۆرتر ئامۆکسی‌سیلین) بۆ به‌رگری له چڵک‌کردنی پاش نه‌شته‌رگه‌ری\nده‌رمانه دژه‌هه‌ڵمساوییه‌کان بۆ که‌م‌کردنه‌وه‌ی ڕاده‌ی هه‌ڵمساوی\nئارامکه‌ره‌وه بۆ که‌مترکردنه‌وه‌ی هه‌رچه‌شنه ئاڵۆزی و ئازارێک\nماڵینی مه‌ڵهه‌م له سه‌ر ته‌قه‌ڵه‌کانی چاودا\nڤیتامین c به ماوه‌ی حه‌وته‌یه‌ک بۆ خێراکردنه‌وه‌ی ڕه‌وتی چاک‌بوونه‌وه. هه‌تا حه‌وته‌یه‌ک پارێز بکه‌ن له خواردنی ئه‌سپرین، ئیبۆپرۆفۆن، ڤیتامین E و …\nله که‌یه‌وه ده‌بێ ئه‌م ده‌رمانگه‌له به‌کار بهێنرێت؟\nئه‌گه‌ر پێویست بوو ئارامکه‌ره‌وه بخۆن. به‌کارهێنانی ده‌رمانه‌کانی تر ده‌بێ له ڕۆژی پاش نه‌شته‌رگه‌رییه‌وه ده‌ست پێ بکرێت.\nئایا ده‌بێ پاش نه‌شته‌رگه‌ری پارێزێکی تایبه‌ت بگرم؟\nنا، نه‌خۆشه‌کان ده‌توانن هه‌رچییان ده‌وێ بیخۆن. پارێزی خۆتان له شته ئاوه‌کییه‌کانه‌وه ده‌ست پێ بکه‌ن و ورده‌ورده خواردنه نه‌رم و وشکه‌کان بخۆن. هه‌تا ده‌توانن شته ئاوه‌کییه‌کان بخۆنه‌وه هه‌تا پێستتان وشک نه‌بێت.\nئایا له کاتی چالاکییه ڕۆژانه‌کاندا ده‌بێ کارێکی تایبه‌ت ئه‌نجام بده‌م؟\nکاتی نوستن 3-2 سه‌رین بنێنه ژێر سه‌رتان. پڕبوونی ده‌م‌وچاو و بێ‌خه‌وی پاش نه‌شته‌رگه‌ری سروشتییه و ورده‌ورده چاک ده‌بنه‌وه. پارێز بکه‌ن له چه‌مینه‌وه، هه‌ڵگرتنی که‌ره‌سته‌ی گران و له ئامێزگرتنی منداڵ.\nکه‌ی سروشتی ده‌بمه‌وه؟\nئێوه له ماوه‌ی 3-2 حه‌وته‌دا چاک ده‌بنه‌وه. پاش 6 حه‌وته تایبه‌تی دێنه به‌رچاو و پاش 6 مانگ له‌وه‌ی‌که چاوه‌ڕێتان ده‌کرد باشتر ده‌بن. ئێوه به‌رده‌وام هه‌ڵمساویتان هه‌یه و دوایین ده‌سکه‌وتی مه‌به‌ستتان له ماوه‌ی ساڵێکدا به ده‌ست دێت.\nچه‌نێک ده‌خایێنێ هه‌تا چاک ببمه‌وه؟\nگه‌یشتن به دوایین ده‌سکه‌وتی مه‌به‌ست نزیکه‌ی ساڵێک ده‌خایێنێ. سه‌ره‌رای ئه‌مه پاش 3 مانگ ده‌گه‌نه نزیکه‌ی 90%ی ئه‌و شته‌ی چاوه‌ڕێتان ده‌کرد.


یەکێتی کاندیدی خۆی بۆ پۆستی سەرۆک کۆماری عێراق دیاری کرد\nڕاكان جبوری پارێزگاری كەركوك راگەیاند لە ساڵی 2014 داعش نەگەیشتنە فیرقەی 12 سوپای عێراق، بەڵكە چەك و تەقەمەنییەكانیان تاڵان كرا و برا لەلایەن پێشمەرگەوە.\nجبوری لە دیداری (هنا بغداد) كە "ناس كورد" بینیویەتی ( 17 نیسانی 2021) باسی لەوەكرد چەك و تەقەمەنی فیرقەی 12 سوپای عێراق كە لەكەركوك بوون تاڵان كراوە و براوە و دەوڵەتیش چاك ئەزانێت و شتەكە بەتۆماركراوی هەیە.\nلەوەڵامی ئەوەشی كێ ئەو كارەكەی كردووە، پارێزگاری كەركوك وتی "پێشمەرگە ئەو چەكانەیان بردووە". هەروەها باسی لەوەكرد كەرەستەكانی فیرقەكە ئۆتومبیل و تانك و چەك بوون و لەناو سنوری شاری كەركوكدا بوون لەشەڕا نەبوون هەتا ببرێت.\nفیرقەی 12 سوپای عێراق بەرپرس بوون لە ئاسایشی كەركوك لە ساڵی 2014 بەڵام لەگەڵ كەوتنی موسڵ و پاشان سەلاحەدین، ئەوانیش داڕووخان و شارەكەیان رادەستی هێزەكانی پێشمەرگە كرد. لەدوادیداری رۆژنامەوانیشدا نوری مالیكی كە ئەوكات سەرۆك وەزیران و فەرماندەی گشتی هێزە چەكدارەكان بووە ئەو داڕووخانەی هێزە ئەمنییەكانی بە "پلانگێڕی" دایە قەڵەم و وتیشی "یاداشتەكانی خۆم لەوبارەیەوە نووسیوەتەوە و بڵاوی دەكەمەوە".


ژیان ل زانینگەهێ – زانینگەها ئەمریکی یا کوردستانێ\nگەھشتن بۆ زانینگەھا ئەمریکی یا کوردستانێ\nل زانینگەھا ئەمریکی یا کوردستانێ راوێژکارێن ئەکادیمی یێن ھەین بۆ پێشکەشکرنا پشتەڤانیێ ورێنمایا بدرێژاھیا ماوەیێ خاندنێ. دەمێ قوتابی دگەھنە زانینگەھا ئەمریکی یا کوردستانێ، زانیاری وپشتەڤانیەکا موکم دھێتە پێشکەشکرن بۆ قوتابیا سەبارەت پروسەیا ئاراستەکرنێ وھەلبژارتنا خولا خاندنێ ووەرگرتنێ وتۆمارکرنێ.\nھەمی ئەندامێن کۆلیژێن زانینگەھا ئەمریکی یا کوردستانێ دبەردەستن وحەزدکەن ھاریکاریا قوتابیا بکەن وبەرسڤا پسیارێن وان یێن ئەکادیمی بدەن.\nپشتی تۆمارکرنێ، قوتابی دھێنە شیرەتکرن بەشداریێ بکەن دبەرنامێن ئاراستەکرنێ یێن پلان بۆ ھاتینە دارشتن، چونکی ئەڤ بەرنامە یێن بشێوەکێ تایبەت ھاتینە دیزاینکرن بۆ ناساندنا قوتابیا ب دەزگەە وخزمەت ویاسا ورێنمایێن زانینگەھێ.\nبرێکا بەرنامەکێ سەرکردایەتی کو بشێوەکێ تایبەت ھاتیە دیزاینکرن، زانینگەھا ئەمریکی یا کوردستانێ دەریڤەیێ ددەتە قوتابیا دەنگەکێ تایبەت بخۆڤە ھەبیت.\nئەڤ بەرنامێ قوتابیا ھەمی قوتابیێن زانینگەھا ئەمریکی یا کوردستانێ بخوڤە دگریت دبن سەیوانا ” حوکمەتا قوتابیان”\nحوکمەتا قوتابیا دەریڤەەێ ددەتە قوتابیا بۆ دەربرینێ ژبوچوون وحەزێن خۆ وئاراستەکرنا هزرێن خو بو زانینگەھێ.\nھەروەسا، دامەزراندنا حوکمەتا قوتابیا بەشداریا قوتابیا دیانەیێن جڤاکی وچالاکی ورێکخراوێن دی مسوگەر دکەت، برێکا دابینکرنا ئالاڤێن پێتڤی بۆ قوتابیا بۆ رێکخستنا چالاکی/ بەرنامێن جڤاکی وروشەنبیری وئەکادیمی دبن سەرپەرشتیا نڤیسینگەھا کاروبارێن قوتابیا ڤە (OSA).\nنڤیسینگەھا کاروبارێن قوتابیا رولەکێ بەرچاڤ دگێریت درێکئێخستنا چالاکیا ل زانینگەھێ. چالاکیێن دھێنە ئەنجامدان چالاکیێن فێرکرنێ بخوڤە دگرن وەکی ورکشوپا وسمینارا وبەریکانا وکۆنفرانسا. ھەروەسا، نڤیسینگەھا کاروبارێن قوتابیا ھژمارەکا ھەمەجۆر ژچالاکیا رێکدئێخیت کو چالاکیێن فێرکرنێ ودەمبوراندنێ بخوڤە دگرن بۆ قوتابیێن زانینگەھێ وەکی گەشت ودەستپێشخەریێن خێرخوازی وپەیوەندیکرنا جڤاکی وئاھەنگێن نەتەوەیی وروشەنبیری.\nیانەیێن قوتابیا رادبن لسەر حەز وئارەزویێن قوتابیا ودھێنە رێکخستن ودامەزراندن ژلایێ قوتابیا دبن سەرپەرشتیا نڤیسینگەھا کاروبارێن قوتابیا. زانینگەھا ئەمریکی یا کوردستانێ ھاندانا قوتابیا دکەت بۆ دامەزراندنا یانەیێن قوتابیا وبەشداریکرنێ تێدا بۆ ئاراستەکرنا شیانێن خۆ بشێوەکێ ئەرێنی بەرەڤ ھندەک پرۆژەیێن هەمەجۆر ل دویف حەزێت خو وھەروەسا کەش وھەوایەکێ تژی ھێز و ووزە پەیدادکەت بۆ قوتابیان. زانینگەھا ئەمریکی یا کوردستانێ تەکەز دکەت لسەر گرنگیا بەشداریکرنێ دیانەنیێن قوتابیا ژبەرکو شیانێن قوتابیا یێن دەسپێکی باشتر لێدکەت، وەکی سەرکردایەتی وپەیوەندیکرن وگیانێ وەرزشی وباوەری وکارێ ھەڤپشک وچەندین شیانێن دی یێن پێتڤی ویێن دھێنە ڤەگوھاستن پشتی دەرچوونێ.


چەکدارانی سەربە هێزەکانی سوریای دیموکرات بەشداری ئۆپەراسیۆنی زریانی جەزیرە دەکەن لە کەناری پارێزگای دێرەزوور. [خاوەنی وێنە: هێزەکانی سوریای دیموکرات]\nپاشماوەکانی رێکخراوی "دەوڵەتی ئیسلامی" (داعش) ئێستا لە ناوچەیەکی بچوکی نزیك سنوری عێراق گیریانخواردووە، کە لەوێ لەلایەن هێزەکانی سوریای دیموکرات و هاوپەیمانی نێودەوڵەتییەوە کراونەتە ئامانج.\nوتەبێژی هاوپەیمانان عەقید رایان دیلۆن وتی لە کۆتایی نیساندا داعش تاڕادەیەك "بەتەواوی شکستی پێهێنرا" لە بەری خۆرهەڵاتی دۆڵی رووباری فوراتی ناوه‌ند.\nهێزەکانی سوریای دیموکرات هەماهەنگیدەکەن لەگەڵ هێزەکانی عێراق بۆ توندکردنەوەی گەمارۆ لەسەر پاشماوەکانی داعش و بەرگرتن بە هەوڵی دزەکردنیان بۆ سنووری عێراق.\nئەفسەرێكی هێزەکانی سوریای دیموکرات، فەرهاد خۆجا، بە دیارونای وت: "داعش دوایین هەناسەکانی لە سوریا هەڵدەکێشێت، کە ئێستا لەوێ پاشماوەکانی گیریانخواردووە لە چەند ناوچەیەکی دۆڵی رووباری فوراتی ناوه‌ند و چەند ناوچەیەکی جیاجیا لە خۆرهەڵاتی سوریا."\nهێزەکانی سوریای دیموکرات پێگەیان گرتووە لە ده‌وروبه‌ری پارێزگای حەسەکە، نزیك ناوچەکانی ژێرده‌ستی رێکخراوی 'دەوڵەتی ئیسلامی' (داعش). [خاوەنی وێنە: هێزەکانی سوریای دیموکرات]\nوتی گروپەکە لەنێوان عێراق و سوریادا گیریخواردووە، کە هێزەکانی سوریای دیموکرات هەوڵدەدەن فشاریان بخەنەسەر وەك بەشێك لە ئۆپەراسیۆنی زریانی جەزیرە، لەکاتێکدا هێزەکانی عێراق هەموو ئەو دەروازە سنوورییانە دەگرن کە دەکرێت گروپەکە هەوڵبدات وەك دەرچەی هەڵاتن بەکاریانبهێنێت.\nوتیشی پاشماوەکانی داعش لە سوریا بەنێو چەند بەشێکی باشور و باشوری خۆرئاوای پارێزگای دێرەزووردا بڵاوبوونەتەوە و هەندێك ناوچەی خۆرهەڵاتی شاری حومسیش، لەگەڵ کەنارەکانی سنووری شارۆچکەی ئەلبوکەمال.\nقه‌ڵاكه‌ی بیابان گەمارۆدراوە\nخۆجا وتی گرنگترین بنکەی ماوەی گروپەکە ناوچەی دەوروبەری دەشیشەیە لە ناوچە بیابانییەکانی پارێزگای حەسەکە.\nوتی بەڵام ناوچەکە بەتەواوی گەمارۆدراوە، کە وادەکات ئەستەمبێت بۆ ئەندامانی داعش هەڵبێن و "هیچ چارەسەرێکیان نامێنێت: ده‌بێت یان خۆیان رادەستی هێزەکانی سوریای دیموکرات بکەن یان لە شەڕدا بمرن".\nوتیشی ناوچەکانی دیکە کە بەدەست داعشەوە ماون بریتین له هەجین، ئەبو حه‌مزە، توەیمین و تەل جایرن و ئاماژەشیکرد بەوەی ئەم ناوچانە بەتەواوی لەلایەن هێزەکانی عێراق و هێزەکانی سوریای دیموکراتەوە گەمارۆدراون.\nشەڕەکان بەڕێوەدەچن لەسەر بنەمای سیاسەتی به‌رفراوانكردنی خاك و پێشڕه‌ویكردنی بەشێنەیی كه تێیدا ناوچەکان بەتەواوی پاکدەکرێنەوە و دواتر بەرەو ناوچەی دیکە دەڕۆن.\nوتی هێزە ئەمنیەکان دەبوو خۆ بگونجێنن لەگەڵ خاکی بیابان کە تەنراوە بە حەشارگەی داعش و دەبوو مین و بۆمبی دەستکرد پاکبکەنەوە کە گروپەکە چاندوونی لە پێشڕەوییاندا.\nخۆجە وتی هێرشە ئاسمانیەکانی هاوپەیمانان بۆسەر چالاکییه بینراو و پشتڕاستکراوەكان لەلایەن ئەندامانی داعشەوە زۆر گرنگ بووە بۆ پێشڕەویی ئۆپەراسیۆنەکە.\nوتیشی گوندی باغوز تەحتانی (باغوزی خواروو) لەدوایین ناوچە رزگارکراوەکانە، بەجۆرێك هێزەکانی سوریای دیموکرات پێشڕەوییانکردووە بەرەو باغوز فەوقانی (باغوزی سه‌رروو).\nهەماهەنگی ئەمنیی سەرکەوتوو\nوتەبێژی هێزەکانی سوریای دیموکرات، مستەفا بالی، وتی هێزەکانی عێراق و هێزەکانی سوریای دیموکرات هەماهەنگی دەکەن لە کارەکانیاندا لەژیر سەرپەرشتی هاوپەیمانی نێودەوڵەتی و لەڕێی ژووری ئۆپەراسیۆنەکانەوە کە دوای چەندین کۆبوونەوە دامەزرێنراوە.\nبالی بە دیارونای وت: "ئەم هەماهەنگییە گرنگە بۆ پاککردنەوه‌ی ناوچەکە لە داعش و دواتریش دابینکردنی ئەمنیەتی سنووری نێوان دوو وڵاتەکە بۆ رێگرتن لە دزەکردن لە هەر بەرێکەوە بێت."\nوتی: "جوگرافیای خاکەکە ئەم هاریکارییەی کردە پێویستییه‌ك کە ئەنجامی ئەرێنی هەبووە بۆ هەردووبەر." ئاماژەشیکرد بەوەی شارۆچکەی دەشیشە لەئێستادا "بەتەواوی گەمارۆدراوە".\nچالاکوانی بواری میدیا له حەسەکە، عەمار سەلاح، بە دیارونای وت پاشماوەکانی داعش لە ناوچەی بیابانی نێوان پارێزگای حەسەکە و دێرەزوور "بەتەواوی گۆشەگیرکراون و لەلایەن خەڵکی ناوچەکەوە دەرکراون".\nوتی دانیشتوانی ئەو ناوچانە "بەتەواوی گروپەکە رەتدەکەنەوە" و هەر چالاکیەکی گومانلێکراو ببینن، هێزەکانی سوریای دیموکراتی لێ ئاگادار ده‌كه‌نه‌وه.\nوتیشی: "زۆربەی مەدەنیه‌کان لەو ناوچانە هەڵاتوون کە هێشتا لەژێردەستی داعشدان و چاوەڕوانی بنەبڕکردنی بوونی داعشن پێشئەوەی بگەڕێنەوە بۆسەر موڵکەکانیان."\nYes need apical album


داعش 100 ملیۆن دۆلاری لەتوركیا هەیە - تۆڕی میدیایی خەڵک\nداعش لە توركیاوە پارە رەوانەی عێراق و سوریا دەكات\nبەپێی راپۆرتی وەزارەتی گەنجینەی ئەمریكا، رێكخراوی داعش پارەی یەدەگی نەختینەی بە بڕی نزیكەی 100 ملیۆن دۆلاری لە توركیا هەیە.\nبەپێی راپۆرتی گەنجینەی ئەمریكا، داعش تۆڕێكی دارایی هەیە كە دەتوانێت بە ئاسانی لە توركیا بە كەڵك وەرگرتن لە سیستمی دارایی توركیا بگات بە پارەكانی.\nهاوكات داعش پارە لە توركیاوە رادەگوێزێت بۆ چەكدارەكانی لە سوریا و عێراق و ئەنجامدانی هێرشی تیرۆریستی.\nعێراق لە كۆتاییەكانی 2017 سەركەوتنی شەڕی داعشی راگەیاند لەگەڵ رووخانی میرنشینی داعش لە سوریا لە دوای شەڕی باغۆز لە بەهاری 2019.\nكەچی تا ئێستا داعش پارێزگاری لە هەندێك پێگەی شاراوەی خۆی دەكات، لەوێ هێرشدەكات بۆ سەر دوو وڵات.\nراپۆرتە رۆژنامەوانییە رۆژئاواییەكان چەند جارێك باسیان لە گواستنەوەی پارە لە توركیاوە بۆ سوریا كردووە لەلایەن داعشەوە و سزا سەپێندراوە بەسەر دامەزراوە داراییەكاندا لە توركیا بەهۆی مامەڵەیان لەگەڵ داعش.\nبەپێی راپۆرتی وەزارەتی گەنجینەی ئەمریكا، چەكدارەكانی داعش لە سوریا گەیشتوون بە پارەی نەختینە لە هاوبەشەكانیانەوە كە بارەگایان هەیە لە توركیای دراوسێیان.\nگواستنەوەی ئەم پارەیە لە رێگای حەواڵەوەی نێوخۆییەوە بووە لە رێگای كۆمپانیای خزمەتگوزاری داراییەوە لە خێوەتگای هۆڵ لە رۆژئاوای كوردستان كە نزیكەی 50 هەزار خێزانی چەكدارانی داعش لە خۆی دەگرێت.\nهاوكات بەشێكی دیكەش گواستراوەتەوە بەشێوەی نەختینە لە سنوورە بیابانییە كراوەكانی نێوان عێراق و سوریاوە.\nداعش بەردەوامە لە كۆكردنەوەی پارە لە رێگای تۆڕەكانی بە قاچاخبردنی نەوت لە خۆرهەڵاتی سوریا و رفاندنی خەڵك و كارمەندی كۆمپانیاكان.\nخەڵك- داوا لە ئیدارەی بایدن دەكرێت بە فەرمی دان بە سیستەمی ئیدارەی خۆسەری كوردی لە باكوری سوریا بنێت. (زیاتر…)


33. 👁 رەهەندەکانی شوێنکات لە دەقە واڵاکانی شێرکۆ بێکەسدا\n34. 👁 ژنێک و دووپیاو\n35. 👁 سرودهای سنگی\n36. 👁 سەدویەک ڕۆژ تەنیایی\n37. 👁 شیعر و هەڵوێست: دوو لێکۆڵینەوی شیعری شێرکۆ بێکەس\n38. 👁 شێرکۆ بێکەس؛ بیبلیۆگرافیا و پێڕستی لە کتێبی کوردیدا\n39. 👁 شێرکۆ بێکەس؛ شاعیرێک لە گوڵی هەنار\n40. 👁 شێرکۆ بێکەس؛ یاد و بیرەوەری\n41. 👁 صندلی\n42. 👁 قەڵەمی میللەتێک\n43. 👁 گورستان چراغان\n44. 👁 گۆڕستانی چراکان\n45. 👁 لە (تریفەی هەڵبەست)ەوە بەرەو پارکی ئازادی؛ حیکایەتی مەرگی شێرکۆ بێکەس لە زاری ئەوانەوە!\n46. 👁 لە گوڵەوە هەتا سووتوو\n47. 👁 لەتێ دڵ\n48. 👁 مرا بە عشق بسپارید\n49. 👁 مضيق الفراشات\n50. 👁 من الشعر الكردي المعاصر: انبهارات\n51. 👁 میهمان خزانی\n52. 👁 مێرگی هەتاو\n53. 👁 نووسین بە ئاوی خۆڵەمێش - بەرگی 2\n54. 👁 نووسین بەئاوی خۆڵەمێش - بەرگی 1\n55. 👁 هەست و نەست\n56. 👁 کازیوە\n57. 👁 کتێبی ملوانکە\n58. 👁 کوکوختیە بزێوەکە\n59. 👁 کۆی بەرهەمەکانی شێرکۆ بێکەس\n60. 👁 کەژاوەی گریان\n61. 👁 یادەوەری پاسکیلێکی کەرکوکی\n👁 ئەم بابەتە 67,597 جار بینراوە


بایدن لە کۆبونەوەی ئەنجومەنی گشتی نەتەوە یەکگرتووەکاندا تیشک دەخاتەسەر جیهانبینی فرەلایەنی\nکاربەدەستانی بەڕێوەبەرایەتی ئەمەریکا دەڵێن لە یەکەم دەرکەوتنیدا وەک سەرۆکی دەوڵەت لە ئەنجومەنی گشتی نەتەوە یەکگرتووەکان لە ڕۆژی سێشەممە، جۆو بایدن سەرۆکی ئەمەریکا جیهانبینی فرەلایەنی و دیپلۆماسیی چڕتر دەکاتەوە.\nکاربەدەستێکی باڵای بەڕێوەبەرایەتییەکە ڕۆژی دووشەممە بە پەیامنێرانی گوت " هەفتەیەکی گرنگە و بەرچاوە بۆ سەرۆک بایدن و ڕێبەرایەتییەکەی لە ئاستی جیهاندا و بۆ بەرەوپێشبردنی چەند ئەرەکی سەرەکی گرنگ بۆ ئاسایشی نەتەوەیی ئەمەریکا ئاشتی و خۆشگوزەرانی فراوانتر لە جیهاندا."\nئەم هەڵوێستەش بە تەواوەتی پێچەوانەی ڕێبازی " ئەمەریکا یەکەمە"یدانۆڵد ترامپی سەرۆکی پێشووە.\nئەم ڕێوڕەسمە ساڵانەیە دەرفەتێکە بۆ ئەنجومەنی 193 ئەندامی تا باس لە ئاستەنگەکانی هەرێمەکانیان و گرنگیان لە جیهاندا بکەن.\nسەرۆک بایدن ئێوارەی دووشەممە گەیشتە نیویۆرک تا ڕاستەوخۆ بەشداری بکات لە کۆبونەوەی نزیکەی 100 سەرۆکانی جیهان لە بارەگای نەتەوە یەکگرتووەکان. دوابەدوای وتارەکەی لە ڕۆژی سێشەممە ئەو لە پەراوێزی کۆبونەوەی ئەنجومەنی گشتی نەتەوە یەکگرتووەکاندا کۆبونەوەی تایبەت لەگەڵ سەرۆک وەزیری ئوسترالیا سکات مۆریسن دەکات و پاشانیش پێشوازی لە سەرۆک وەزیری بەریتانیا بۆریس جۆنسن لە کۆشکی سپی دەکات.\nلە هەفتەی ڕابردوو ئەو سی وڵاتە ڕێککەوتنێکی ئاسایشیان ڕاگەیاند کە تەکنەلۆجیای ژێر دەریایی ناوکی ئەمەریکایی و شارەزایی دەریایی بەریتانی دابین دەکات بۆ ئوسترالیا بۆ یارمەتیدانی ئەو وڵاتە بۆ بەرەنگاربوونەوەی هەڕەشە لە هەرێمی ئیندۆ پاسیفیک. شارەزایان ئەم هەنگاوە بە هەوڵێک بۆ ڕووبەڕووبوونەوەی کاریگەری گەشەسەندووی چین لەو هەرێمە دەزانن.


ماسکی خێرا بۆ پڕ کردنەوەی قژ\nپسپۆڕێکی پێست لە ماڵپەڕی بۆڵدسکای ماسکێکی دروستکراو لە پیاز پێشنیار دەکات کە قژ بەھێزدەکات و ئەو شوێنانەی قژ کە لاوازن پڕیان دەکاتەوە.\nھەنگاوەکانی ئامادەکردنی ماسکەکە و چۆنییەتی بەکارھێنانی:\nھەنگاوی یەکەم :- پیازێک توێکڵەکەی لێ پاک بکە. بە ھێواشی و بەباشی بیشۆرەوە. ئینجا، بیخەرە ناو حەساڕەیەکەوە و ئاوەکەی لێبگرە و ئاوەکەی بخەرە ناو قاپێکەوە.\nھەنگاوی دووەم :- دوو کەوچک زەیتی گوێزھیندی بخەرە ناو دەفرێکەوە. زەیتی گوێزھیندی خانە خراپبووەکانی قژ چاکدەکاتەوە و یارمەتی دروستکردنەوەی تاڵە قژی نوێ دەدات.\nھەنگاوی سێیەم :- یەک کەوچک زەیتی زەیتوون لەگەڵ زەیتی گوێز ھیندیەکە لەناو دەفرەکە بۆ ماوەی دوو خولەک گەرمبکە. پاشان، دەفرەکە لەسەر ئاگرە دابگرە و وازی لێبێنە تا کەمێک سارددەبێتەوە.\nھەنگاوی چوارەم :- ئینجا، ئاوی پیازەکە بۆ زەیتەکان زیاد بکە و بەباشی تێکەڵی یەکتریان بکە. پاشان، سێ قەترە ئاوی لیمۆ بۆ پێکھاتەکان زیاد بکە بۆ ئەوەی بۆنی پیازەکە نەھێڵێت. بوونی ڤیتامین C لە ئاوی پیازدا وا دەکات کە قژ گەشاوە و بەھێز دەربکەوێت.\nھەنگاوی پێنجەم :- بەشانەیەکی پان قژت دابھێنە و قژت بکە بە چەند بەشێکەوە تا کۆتای تاڵە قژەکانت قژت دابھێنە بۆ ئەوەی ھیچ گرژیەک لە قژتدا نەمێنێت.\nھەنگاوی شەشەم :- ئێستا، ماسکەکە لە قژت بدە و پەنجەکانت بەکاربھێنە بۆ مەساجکردن بە پێستی سەرت و بڵاوکردنەوەی پێکھاتەکە لەسەر پێستی سەرت بۆ ماوەی پێنج خوولەک. بەمشێوەیە، پێکھاتەکان زیاتر دەڕۆنە ناو پێستی سەر و ھەروەھا سوڕی خوێن لە پێستی سەردا چالاکتر دەبێت.\nھەنگاوی حەوتەم :- واز لە ماسکەکە بێنە بۆ ماوەی ٤٥ خولەک بەسەرتەوە بمێنێتەوە. پاشان، بە شامپۆیەکی سروشتی قژت بشۆرەوە وە دلنیابەرەوە کە ھەموو ماسکەکە بەباشی لە قژت دەکەیتەوە. ئەگەر قژت چەورە، ئەوا کرێمی نەرمکردنەوەی قژ بەکارمەھێنە.\nھەنگاوی ھەشتەم :- بۆ ئەوەی قژت نە ئاڵۆزکێ، دەتوانیت دوو قەترە زەیتی زەتوون بدەیت لەدەست و بە ھێواشی بە کۆتایی تاڵە قژەکانتی دابھێنیت. پێویستە دووربکەویتەوە لە زیاد بەکارھێنانی زەیتی گوێزھیندی چونکە لەوانەیە قژت ماندو و چەور دەربخات.\nئەنجامدانی ئەم ھەنگاوانە بۆ ماوەی نزیکەی دوو مانگ قژت پڕدەکاتەوە و ھەروەھا تاڵە قژەکان ئەستورتر دەکات.\nتێبینی/ پێش بەکارھێنانی ماسکی پیاز بۆ قژت، پێویستە دڵنیا ببیتەوە کە ھەستیاریت (حەساسیەت) بۆ ئەم پێکھاتەنە نییە.\nئه‌م بابه‌ته 348 جار خوێنراوه‌ته‌وه\nگیراوەیەک بۆ نەمانی قڵیشاوی پێەکان\nچەند ستایلێکی جل وبەرگی بەهارانە بۆ خانمان\nچەند ستایلێکی نوێی جلو بەرگ بۆ ساڵی 2018\nهەندێک جلی بەهارەی خانمان لە کاتی دووگیان بووندا\nنوێترین مۆدێلی تاتۆی دەست\nوێنە: چەند ستایلێکی نوێی برۆ\nخۆشترین بۆنەکان لە وەرزی بەهاردا\nنوێترین ستایلی قژی کورت بۆ خانمان\nئەو هەڵانەی لە دیزاین و رێکخستنی کەلوپەلی ناوماڵدا دەکرێت\n11 هەڵەی باو وادەکەن ناڕێک دەربکەویت\nشیکپۆشی هاوسەری شازادەی بەریتانیا لە چەند وێنەیەکدا\nچەند ستایلێکی گۆرەوی کچانە بۆ ساڵی 2018\nبەبێ بەکارهێنانی کرێم پێستت بە گەنجی بهێڵەرەوە


13) به لا و ئمتحان\nبناڤێ خودايێ ره حمان و ره حيم، وه صه لات و سه لام لسه ر پێخه مبه ر(صلى الله عليه وآله) و ئه هلێ به يتا وى يا پاك و صه حابيێن وى يێن قه نج.\nبه حسا مه يا ڤێ جارێ ده رحه قێ «به لا و ئمتحان»ێ دايه.\nيا باش ئه وه پێش هه ر تشته كى، ڤێ ده رحه قێ دا ئه م گوهێ سه ر و دل بسپێرين كه لامێ خودێ، ئايه تا: 155 حه تا 157 ژ سوره تێ به قه ره:\n(وَ لَنَبْلُوَنَّكُمْ بِشَىء مِنَ الْخَوْفِ وَ الْجُوعِ وَ نَقْص مِنَ الاَْمْوالِ وَ الاْنْفُسِ والثمرَاتِ و بَشِّرِ الصَّابِرين الَّذِينَ إِذا أَصَابَتْهُمْ مُصيِبةٌ قَالُوا إِنّا لِلَّهِ وَ إِنّا إِلَيْهِ رَاجِعِون * أُولِئك عَلَيْهِمْ صَلَوَاتٌ مِنْ رَبِّهِم وَ رَحْمَةٌ و اُولِئك هُمُ الْمُهْتَدُون)\nيانى: موحه قه ق ئه مێ پێ هنه كى ژ طرس و برسيتى و كێماسى يا ل مال و جان و مه حصولى دا، هه وه ئمتحان بكين، وه مزگينيێ بده صه بردارا.\nئه وێن ده ما نه خوه شى يه ك سه روادا تێت، دبيژن: براستى ئه م يێن خودێنه و زڤرينا مه بال وى ڤه يه.\nئه ون يێن ژ ئاليێ خودانكه رێ واڤه، صه لهوات و ره حمه ت سه روادا تێت رژاندن. وه ئه ون يێن هدايه ت بيى.\nبه لێ، خه به ردان ده رحه قێ به لا و ئمتحانێ دايه، حه ديسێن\nپێخه مبه ر(صلى الله عليه وآله) لڤێ بارێ دا گه له كن، وه نيشان ددن كو ئمتحان و ته جربه كرنا به شه ر يێك ژ سونه تێن ئلاهى يه، وه بو وێ چه ندێيه كو كفش ببت، كى موسته حه قێ بهشتێيه و كى موسته حه قێ جه هنمێ.


دەسەڵاتدارانی عێراق پلانێکی نوێیان دەستپێکردووە بۆ لابردنی هەموو نیشانەکانی رێکارە سەربازییەکان لە بەغدای پایتەخت. لەم وێنەیەدا کە 26 کانونی یەکەم بڵاوکراوەتەوە، ئه‌و ئۆتۆمبیلانه دەردەکەون کە دیوارە کۆنکرێتییەکان لە شەقامێکی کەرخ لادەبەن. [خاوەنی وێنە فەرماندەیی ئۆپەراسیۆنەکانی بەغدا]\nدوای چەندین ساڵ لە هەبوونی نیشانە دیارەکانی رەوشی سەربازی، ئێستا لە پایتەختی عێراق هەموو ژێرخانە سەربازییەکان لە شەقامەکان لادەبرێن کە نیشانەی باشتربوونی رەوشی ئەمنییە.\nدوای ئەوەی له 16 کانونی یەکەم دەستکرا بە جێبەجێکردنی پلانە نوێکە، وەك یەکەم هەنگاو فەریق جەلیل روبەیعی خۆی لەگەڵ چەند ئەفسەرێکی پلە باڵادا چوونە شەقامەکان بۆ سەرپەرشتیکردنی لابردنی 22 بازگەی ئەمنی و دیواری کۆنکرێتی لە چەندین ناوچەی بەغدا.\nئەمەش هاوكات بوو له‌گه‌ڵكردنه‌وه‌ی به‌شێكی زۆنی سەوزی تووند پارێزراو بۆ دانیشتووانەکە دوای 15 ساڵ لە داخستنی لەبەر هۆکاری ئەمنی.\nبەغداد پڕە لە بازگەی ئەمنی كه لە دەروازەی گەڕەکەکاندا دانراون و لە نزیك فه‌رمانگه حكومه‌یه‌كان و رێگا سەرەکییەکاندا، لەکاتێكدا دیواری کۆنکرێتی چەندین گەڕەكیان به‌ته‌واوی داخستووه و لاڕێكانیان گرتووه و زۆنی سەوزییش به‌ته‌واوی ته‌لبه‌ندكراوه.\nدیوارە کۆنکرێتییەکان لادەبرێن و شەقامەکان دەکرێنەوە لە گەڕەکی حارسییەی بەغدا له 17 کانونی یەکەم. [خاوەنی وێنە: فەرماندەیی ئۆپەراسیۆنەکانی بەغدا]\nبەغداد بازگەی لێنامێنێت\nجێگری سەرۆکی لیژنەی ئەمنی له ئەنجومەنی پارێزگای بەغدا، محەمەد روبەیعی وتی: "پلانەکە داوای لابردنی دیوارە کۆنکرێتییەکان و بازگەکان دەکات لە پایتەخت لە ماوەی شەش مانگدا."\nبە دیارونای وت دەزگا هەواڵگرییەکان ئەرکی پاراستنی ئەمنییەتیان لەئەستۆگرتووە و دوای گروپە تیرۆریستییەکان کەوتوون و ئاماژەی بۆ ئەوەش کرد كه دەزگا ئەمنییەکان دەستیانکردووە بە دانانی تۆڕێکی بەرفراوانی کامێراکانی چاودێری.\nوتی: "رەوشی ئەمنی لە بەغدا ئێستا ئاساییە، بەتایبەتی دوای سەرکەوتن بەسەر 'دەوڵەتی ئیسلامی' (داعش)دا."\nروبەیعی وتی مەرجە سیاسییەکان باشتربوون و نیشانەکانی باشتربوونی رەوشی ئابووریش دەرکەوتوون لەگەڵ بوژانه‌وه‌ی بازرگانی.\nوتیشی وریایی بەردەوام و ئاگاداربوون پێویستە بەڵام "چونکە دوژمن شەڕانگێزە، چاوەڕێی هەلە [بۆ هێرشبردن]."\nلابردنی رێکارە سەربازییە دیارەکان لە بەغدا چەند رۆژ دوای راگەیاندنێکی سەره‌كوەزیران عادل عەبدولمەهدی هات کە وتی حکومەت بەشێکی زۆنی سەوز، کە ئەمنییەتی توندی هەیە و شوێنی ده‌زگا فه‌رمییه سه‌ره‌كیه‌كانه، بۆ پێنج کاتژمێر بۆ هاوڵاتیان دەکاتەوە لە 10 کانونی یەکەمەوە.\nفەرماندەیه‌ك له هێزی تایبەت بۆ پاراستنی زۆنی سەوز، لیوا جاسم یەحیا وتی: "کردنەوەی زۆنی سەوز بەشێکە لەو فەرمانانه‌ی لەلایەن فەرماندەی گشتی هێزە چەکدارەکانەوە دەرچوو بۆ کردنەوەی هەموو شەقامەکانی بەغدا."\nبە دیارونای وت لابردنی دیواری کۆنکرێتی و کردنەوەی شەقامەکان بە هەوڵی هاوبەش ئەنجامدەدرێن لەلایەن ئەمانەتی بەغداوه، کە پێکهاتووە لە فەرماندەیی ئۆپەراسیۆنەکانی بەغدا و هێزی تایبه‌ت.\nلەناوبردنی شانە نووستووەکان\nشرۆڤەکاری سەربازیی عێراقی، سەفا ئه‌عسه‌م، بە دیارونای وت دەزگا ئەمنییە عێراقییەکان سەرکەوتووانە زۆربەی شانە نووستووەکانیان لە بەغدا لەناوبردووە، "کە مەترسی زۆر گەورەیان هەبوو بۆ ئەمنییەتی ناو شارەکان".\nوتی توانیویانە ئەمنییەتی دەرەوەی پایتەختیش بپارێزن، بەتایبەتی پاراستنی پشتێنەی ئەمنی دەوری بەغدا و لەناوبردنی هێلانەکانی شانە نووستووەکان و پێگەکانیان لە ناوچەکانی جورف ئەلسەخر کە دەچنەوە سەر ئەنبار.\nئه‌عسه‌م وتی: "بڕیاری لابردنی بازگەکان هەروا لەخۆوە نەدرا بەڵکو دوای حەوت مانگ لە پلان و ئامادەکاری هات كه تێیدا رەوشی ئەمنی باشترکرا و پێشێلکارییە ئەمنییەکان نه‌هێڵران."\nوتی بڕیارەکە "کاردانەوەی ئەرێنی لەلایەن خەڵكی ئاسایی لێدەکەوێتەوە" و ئاماژەی بۆ ئەوەش کرد کە دەبێتە هۆی هاوکاری زیاتری هاونیشتمانیان لەگەڵ هێزە ئەمنییەکاندا.\nوتیشی نیگەرانییە ئەمنییەکانی پێشتر لەسەر بەغدا "جارێکی دیکە روونادەن" تا سنووری نێودەوڵەتی لەگەڵ سوریا لەنزیکەوە پارێزگاری لێبکرێت بۆ رێگریکردن لە دزەکردنی گروپە تیرۆریستیەکان.


له‌سه‌ر ئاستی پێشه‌وا، بانگخوازان و قوتابیانی زانست\n50. ڕونكردنه‌وه‌ی تایبه‌تمه‌نی بانگه‌وازو په‌یامه‌كه‌ی (صلى الله علیه وسلم)وه كه به حه‌نیفیه‌تێكی نه‌رم و نیان و لێبورده‌یی نێردراوه، وه كه بنه‌مای په‌یام و بانگه‌وازه‌كه‌ی بریتیه له هیدایه‌ت و ڕێنمونی خه‌ڵكی به گشتی بۆ تاك ناسین و په‌رستنی په‌روه‌ردگاری جیهانیان.\n51. كاركردن بۆ بانگه‌وازی خه‌ڵكی و هیدایه‌تیان بۆ ئه‌م ئاینه؛ به هه‌موو تیره‌و هۆزو ڕ‌ه‌گه‌زه‌كانیانه‌وه.\n52. ڕونكردنه‌وه‌ی سیفاته ڕ‌ه‌وشتی و لاشه‌یی له پێش و پاشی پێغه‌مبه‌رایه‌تی.\n53.ڕونكردنه‌وه‌ی هه‌ڵوێسته‌كانی (صلى الله علیه وسلم)له گه‌ڵ ماڵ و خێزانی و دراوسێكانی و هاوه‌ڵه‌كانی خوا لێیان ڕازیبێ.\n54. ڕونكردنه‌وه‌ی چۆنیه‌تی هه‌ڵس و كه‌وت و مامه‌ڵه‌ی (صلى الله علیه وسلم) له گه‌ڵ دورژمنه‌كانی لى خاوه‌نانی كتێب (جووله‌كه‌و گاوور) و هاوه‌ڵگیران و دوڕووه‌كان.\n55. ڕونكردنه‌وه‌ی مه‌نهه‌ج و په‌یڕه‌وی (صلى الله علیه وسلم) له ژیانی ڕۆژانه‌یدا.\n56. تایبه‌تمه‌ندكردنی وتاری دووه‌می هه‌ندێ له وتاره‌كانی جومعه بۆ یادهێنانه‌وه‌ی هه‌ندێ له ڕوداوه‌كان (مشاهد)ی ژیاننامه‌ی پێغه‌مبه‌ر(صلى الله علیه وسلم) ئه‌مه سه‌ره‌ڕای تایبه‌تمه‌ندكردنی چه‌ند وتارێك به تایبه‌ت له كاتێكی دیكه‌دا.\n57. لێدوان و ته‌علیق له سه‌ر ئه‌و ئایه‌تانه‌ی كه باس له پێغه‌مبه‌ر (صلى الله علیه وسلم) ده‌كه‌ن له كاتێكا كه له نوێژدا ده‌خوێنرێته‌وه‌ـ، ئه‌ویش پاش نوێژه‌كه به سێ تا پێنج خوله‌ك.\n58. زیاد كردنی چه‌ند ئاڵقه‌یه‌ك بۆ له به‌ركردنی فه‌رمووده‌كانی پێغه‌مبه‌ر (صلى الله علیه وسلم) له گه‌ڵ ئاڵقه‌كانی له به‌ركردنی قورئانی پیرۆز.\n59. ڕاستكردنه‌وه‌ی ئه‌و چه‌مكانه‌ی به هه‌ڵه لای خه‌ڵكی گشتی دروست بوون له سه‌ر سوننه‌تی پێغه‌مبه‌ر (صلى الله علیه وسلم)، وه بانگه‌شه كردن بۆ پابه‌ند بوون به سوننه‌تی پێغه‌مبه‌ره‌وه (صلى الله علیه وسلم)به شێوه‌یه‌كی ساده‌و ڕۆشن.\n60. ڕونكردنه‌وه‌ی فه‌زڵ و گه‌وره‌یی پێغه‌مبه‌رو تایبه‌تمه‌ندی ئوممه‌ته‌كه‌ی به شێوازێكی خۆش و سه‌رنج ڕاكێش.\n61.باسكردن و وه بیرهێنانه‌وه‌ی فه‌توای زانایانی به‌ڕێز كه باس حوكمی مه‌ترسی و هه‌ر كه‌س ده‌كه‌ن كه پێغه‌مبه‌ری خوا به كه‌م و كوڕو ده‌كه‌ن و تانه‌ی لێ ده‌ده‌ن و وه به پێویست گه‌ڕانی ڕق بوونه‌وه له‌و كه‌سه‌ی هه‌ڵساوه به‌و كاره‌و به‌ری بوون لێی.\n62. كاركردن له سه‌ر گه‌ڕانه‌وه‌ی خه‌ڵكی بۆ ئاینه‌كه‌یان له ڕوانگه‌ی پێشكه‌شكرنێكی ساده‌و ساكار بۆ هه‌ڵوێسته بانگخوازیه‌كانی پێغه‌مبه‌ر (صلى الله علیه وسلم).\n63. هۆشداری و ئاگاداری له هۆكاره‌كانی بیستن و بینین و خوێندنه‌وه له زیاده ڕه‌ویكردن و ڕۆچوون له پێغه‌مبه‌ردا (صلى الله علیه وسلم)، وه ڕوونكردنه‌وه‌ی ئه‌و ئایه‌تانه‌ی جڵه‌وگیری ئه‌كه‌ن له ڕۆچوون و زیاده ڕه‌وی وه‌ك فه‌رمووده‌ی: (لا تغلو فی دینكم)هه‌روه‌ها فه‌رمووده‌ی تایبه‌ت به‌مه‌وه كه ده‌فه‌رموێت: (لا تطرونی كما اطرت النصاری عیسی ابن مریم)، وه ڕۆنكردنه‌وه‌ی ئه‌وه‌ی كه خۆشه‌ویستی ڕاستگۆیانه ئه‌وه‌یه كه شوێنی كه‌ویت و سوننه‌ته‌كانی به جێ بێنی.\n64. هه‌ڵنانی خه‌ڵكی له سه‌ر خوێندنه‌وه‌ی سیره‌و ژیاننامه‌ی پێغه‌مبه‌ر (صلى الله علیه وسلم)له سه‌رچاوه سه‌ره‌كی و باوه‌ڕ پێكراوه‌كانه‌وه‌و ڕۆشنكردنه‌وه ئه‌و كاره بۆیان.\n65. پوچه‌ڵكردنه‌وه‌و هه‌ڵوه‌شانه‌وه‌ی ئه‌و گومان و درۆو بوختانانه‌ی كه ده‌درێنه پاڵ پێغه‌مبه‌ر(صلى الله علیه وسلم) هه‌روه‌ها سوننه‌ته‌كه‌ی.


ویل دیورانت لە مێژووی فەلسەفەدا ، سەردەمەکان دابەشدەکات بەسەر تەمەن و ژیانی فەیلەسوف و رۆشنبیرەکاندا . وەک سەردەمی دیکارت ، سەردەمی ڤۆڵتێر ، سەردەمی هیگڵ .. هتد، هەروەها رۆفائیلۆ لە تابلۆی ڕێنسانسدا ، مێژووی ڕێنیسانسی بەپێ ی فەیلەسوفەکان کێشاوە ، هەموویانی لە تابلۆیەکدا کۆکردۆتەوە.\nفەشەلی ڕۆشنبیری ڕۆژهەڵات بەگشتی و کورد بەتایبەتی هۆکاری ئەو بۆشاییە مێژوویەبوون کە تا ئێستاکە ناونیشانی هیچ سەردەمێک نین . سەردەمەکان بەناوی: سەردەمی عەبدولکەریم قاسم ، سەردەمی سەدام حسەین ، ڕەنگە لەداهاتوودا بگوترێت سەردەمی مەسعود بارزانی ، ناوی لێدەنرێت . هیچ سەردەمێک بەناوی ڕۆشنبیرێکەوە ناناسرێتەوە چونکە کاریگەری لەسەر مێژوو و ڕووداوەکان نەبووە.\nلەبیست ساڵی ڕابردوودا پرسی کورد لەسەرئاستی سیاسی ، ئابووری ، مرۆیی دەنگدانەوە و کرانەوەیەکی جیهانی گەورەی بەخۆوە بینی.\nدەکرا سەدەی بیست و یەکەم بەسەدەی کورد ناوبهێنرێت لەبەر ئەوەی لەزۆربەی ناوەندە ئابووری و سیاسیەکانی جیهاندا کورد ئامادەییەکی بەرچاوی هەبوو . هەڵبەتە جیهانی دەرەوەی کوردیش بە یار و نەیارەوە ئەو واقیعە نوێ یەی کوردیان قبوڵکردبوو تا ٢٥ ی سێپتەمبەری ٢٠١٧ کە ڕۆژی ڕیفراندۆمی سەربەخۆییەکەی هەرێمی کوردستان بوو لە عێراقدا . لەو ڕۆژە بەدواوە سەدەی کورد ڕووی لەئاوابوون کرد . فەشەلی هەموو کایە ڕۆشنبیری ، سیاسی ، ئابووری ، سەربازیەکانی کورد دەرکەوت.\nبەرلەهەموو کایەکانی تر فەشەلی گەورەی رۆشنبیری کوردیە لەم سەدەیەدا کە نەیتوانیوە بچوکترین کاریگەری لەسەر ژیانی کۆمەڵایەتی ، ئابووری ، سیاسی خەڵکی کوردستان دروستبکات . رۆشنبیری کوردی جگە لەوەی لە کایەی سیاسیدا لە پشتی پشتەوەی پەڕاوێزی هەموو کردە و بڕیارە سیاسیەکانی هەرێمدابووە کە بەشی زۆری پەڕاوێزخستنەکەی بەهۆکاری غائیب بوون و بێ کاریگەریەکەی خۆیەوە بووە کە ڕۆشنبیری نەبۆتە پرۆژەیەکی سیاسی ، کۆمەڵایەتی ، فیکری گوێ ی لێبگیرێت و بەهەند وەربگیرێت ، لە کائینێکی قسەکەر و ڕەخنەگر زیاتر نەیتوانیووە ببێتە پرۆژەیەکی فیکری و چارەسەری لە پرسەکانی کۆمەڵگەی سیاسیدا . بۆیە بەشی زۆری فەشەلەکەی سەدەی کورد بەر رۆشنبیری کورد دەکەوێت ئەوساکە بەر سەرکردایەتی سیاسی کورد و دواتر خەڵک و کۆمەڵگەی کوردی.\nلە کۆتایشدا ئەمە فەشەلی هەموو مرۆڤی کوردە کە نەیتوانیووە لە سەرەتای ئەم سەدەیەوە بەهەموو هەل و دەرفەتەکراوەکانی بەردەستیدا ژیان و پێگەی سیاسی خۆی بگۆڕێت و پێ بنێتە مێژوویەکی ترەوە.


شەش هەوڵى بڕینى سنور..چیرۆکى ژنە کۆچبەرێکى دوو گیان لەبیلاڕوسیا\nئاوى قوڵ و دارستانى سارد\n2021.11.14 - 21:02\nژنێکى دوو گیانى عێراقى سورە لەسەر بڕینى سنورى بیلاڕوسیا و گەیشتن بە ئەوروپا و تا ئێستا شەش جار لەگەڵ خێزانەکەى هەوڵى بڕینى سنورى ئەو وڵاتەیان داوە بۆ ئەوەى خۆیان بگەیەننە ئەڵمانیا.\n"ئوم مەلیک" 26 ساڵ کە چاوەڕوانى ئەوەیە لەچەند هەفتەى داهاتوودا کۆرپەکەى لەدایک بێت، خۆى ئامادەکردووە بۆ رۆیشتنە ناو ئاوى قوڵ و خۆحەشاردان لەناو دارستانى سارد و سەخت لەگەڵ سێ منداڵە بچوکەکەى، بەهیواى دەستکەوتنى ژیانێکى باشتر لە ئەڵمانیا.\nئەو ژنە بە ئاژانسى رۆیتەرزى وتووە "بێهیوا نەبووم لەو هەوڵە بەردەوامانەى دەیدەم بۆ ئەوەى لەسنور بپەڕمەوە لەگەڵ خێزانەکەم".\nوتیشى "لەچەند هەفتەى کەمى رابردوودا شەش هەوڵمداوە بۆ پەڕینەوە لەنێوان سنورى بیلاڕوسیا و پۆڵەندا".\nوتەبێژى پۆلیسى پۆڵەندا دەڵێت، کۆچبەرانیان نەگەڕاندووەتەوە بۆ سەر سنور. هەردوو پۆلیسى سنورى بیلاڕوسیا و پۆڵەندا ئامادەنەبوون قسە بکەن لەبارەى دۆخى ئەو ژنە کۆچبەرە عێراقییەوە.\nئەو ژنە کە ئامادە نەبووە ناوى تەواو خۆى بڵێت، یەکێکە لە هەزاران کۆچبەر کە زۆربەیان عێراقین و هەوڵدەدەن بچنە ئەوروپاوە لەرێگەى بیلاڕوسیاوە.\nماوەى چەند مانگێکە خەڵکێکى زۆر لەچەندین وڵاتى رۆژهەڵاتى ناوەڕاستەوە کە بەشێکى زۆریان دانیشتووى عێراق و هەرێمن بەهیواى گەیشتنە ئەوروپا رێگەى بیلاروسیایان گرتووەتەبەر، ئەوەش پاش وەرگرتنى ڤیزەى ئەو وڵاتە بەرانبەر بڕێک پارە.\nحکومەتى پۆڵەندا (یەکشەممە 14ی تشرینی دووەمی 2021) لەبەیاننامەیەکدا کە دەست "ناس کورد" کەوتووە رایگەیاند، هەندێ دەنگۆ لەناو کۆچبەران بڵاوبووەتەوە لەبارەى گواستنەوەى کۆچبەران بە پاس لە 15 ى مانگەوە بۆ ئەڵمانیا و رێگەدانى دەسەڵاتدارانى پۆڵەدا بە تیپەڕاندنى سنور.\nئاماژەى بەوەشکردووە، ئەو دەنگۆیانە ناڕاستن، سنور بەپارێزراویی و بەهێز دەمێنێتەوە، ئەو دەنگۆیانە دەبنە هۆى هاندانى کۆچبەران تا بەلێشاو بچنە سنورى پۆڵەندا.\nشەش قوربانییەکەی ڕووداوی هاتوچۆکەی چەمچەماڵ ئەندامی یەک خێزانن\n2021.11.21 - 17:48\nبەوێنە؛ لە ڕووداوێکی هاتوچۆدا لە چەمچەماڵ شەش کەس گیانیان لەدەستدا\n2021.11.21 - 16:17\nبلاسخارت هۆشداری دەدات لە ’’هەوڵى گۆڕینى’’ ئەنجامى هەڵبژاردن لە عێراق\n2021.11.23 - 18:56\nپۆڵەندا: بەهێز هەوڵى پەڕینەوەى کۆچبەران دەدرێت لە بیلاروسیاوە\n2021.11.21 - 18:44\nپۆڵەندا: کۆچبەران بەردەوامن لەهەوڵى پەڕینەوە\n2021.11.19 - 13:57


باشترین کات بۆ خەوی شەوانە\n19/7/2021 05:05 PM\nخەوتن بە ئەندازەی خواردن و هەناسەدان گرنگە و کەمبوونی خەو جگە لەوەی خەواڵووت دەکات هۆکارە بۆ کەمبوونەوەی چالاکییە گرنگەکانی جەستە. کەمبوونی خەو رێگە بۆ سترێس، خەمۆکی و فشاری خوێن خۆش دەکات. جگە لەمانە کواڵیتی خەو گرنگییەکی یەکجار زۆری هەیە.\nزۆرینەی گەورەساڵان پێویستیان بە 6 بۆ 8 کاتژمێر خەوی شەوانە هەیە. هەستان لە سەرەتاکانی بەیانیدا و بەرکەوتنی راستەوخۆ لەگەڵ تیشکی خۆر هۆکارە بۆ رەوانە کردنی پەیامێک بۆ مێشک و جووڵاندنی سیستمی میتابۆلیزم. هەروەها بەرکەوتن لەگەڵ تیشکی خۆر ئاستی هۆرمۆنی مێلاتۆنین زیاد دەکات و ئەمەش وادەکات شەوانە بە ئاسوودەیی بخەون.\nبۆ نموونە ئەگەر دەبێ بەیانی کاتژمێر 7 لە خەو هەستن، دەبێ 11ـی شەو بخەون. ئەوەی جێی سەرنجە ئەوەیە کە قووڵترین بەشی خەو کە ئاستی کواڵیتییەکەی زۆر بەرزە لە ماوەی کاتژمێر 2 بۆ 4 پاش نیوەشەودا روو دەدات. ئەگەر بەم شێوەیە نەخەون لەماوەی کاتژمێر 1 بۆ 3ـی نیوەڕۆدا خەو داتاندەگرێت و بێ‌تاقەت و بێ‌هێز دەبن. هەڵبەت دەبێ ئەوەش بزانن لە کاتژمێری بایۆلۆجیکی هەر مرۆڤێک جیاوازە و ئەم ژمارانەی باس کران لە کەسێکەوە بۆ کەسێکی دیکە دەگۆڕدرێت بەڵام ئەوەی گرنگە ئەوەیە کە نابێ کاتی خەوتن لەم ژمارانە زۆر دوور بکەوێتەوە. دەگوترێ باشترین کات بۆ خەوی شەوانە لە کاتژمێر 10ـوەیە بۆ 2ـی پاش نیوەشەو.


◄ نتیجه: Found 164, page 1 of 17 Items per page: 🗐 1 🗐 5 🗐 10 🗐 25 🗐 50 🗐 100\n👁 اێ بەخشە 6,446 گل سئرکریائە(دێینە)\n👫 Aram Bani زنی نۆیسە (ژیان ناۆمە)\n📅 زمان اضافه کردن Nov 28 2018 3:09PM\n👁 اێ بەخشە 5,344 گل سئرکریائە(دێینە)\n... [ فرەتر(ویشتر)... 👁] ✖ ✖ 0 1 ✔ 92% ✍ ن.ئـ. 28-11-2018 15:09:03\n📕 ARBEITERPARTEI KURDISTANS (PKK) کتاووخانە\n📅 زمان اضافه کردن Nov 3 2013 5:37PM\n👁 اێ بەخشە 19,870 گل سئرکریائە(دێینە)\nVOLKSKONGRESS KURDISTANS (KONGRA GEL) – STRUKTURE [ فرەتر(ویشتر)... 👁] 📕 ✖ 0 0 ✔ 99% ✍ هـ.ب. 3-11-2013 17:37:45\n👫 Bachtyar Ali زنی نۆیسە (ژیان ناۆمە)\n📅 زمان اضافه کردن Mar 2 2016 2:33PM\n👁 اێ بەخشە 16,748 گل سئرکریائە(دێینە)\n... [ فرەتر(ویشتر)... 👁] ✖ ✖ 0 1 ✔ 84% ✍ هـ.ب. 2-3-2016 14:33:39\n👫 Badal Ravo زنی نۆیسە (ژیان ناۆمە)\n📅 زمان اضافه کردن Sep 13 2016 1:59PM\n👁 اێ بەخشە 6,958 گل سئرکریائە(دێینە)\nGeb. am 1.August 1960 in Kurdistan/ Irak Lebenslau [ فرەتر(ویشتر)... 👁] ✖ ✖ 0 0 ✔ 78% ✍ م.ب. 13-9-2016 13:59:49\n📕 Barzani und die Historische Reise کتاووخانە\n📅 زمان اضافه کردن Jun 27 2019 11:29AM\n👁 اێ بەخشە 2,713 گل سئرکریائە(دێینە)\nMariwan Abdulla 2019 [ فرەتر(ویشتر)... 👁] ✖ ✖ 1 0 ✔ 78% ✍ هـ.ب. 27-6-2019 11:29:04\n📕 BEFREIUNGDES LEBENS: DIE REVOLUTION DER FRAU کتاووخانە\n📅 زمان اضافه کردن Apr 4 2017 10:50PM\n👁 اێ بەخشە 8,897 گل سئرکریائە(دێینە)\nAbdullah Öcalan [ فرەتر(ویشتر)... 👁] 📕 ✖ 0 3 ✔ 99% ✍ م.ب. 4-4-2017 22:50:09\n📕 Begrenzungen und Möglichkeiten zivilgesellschaftlicher Akteure am Beispiel der Kurdenfrage in der Türkei کتاووخانە\n📅 زمان اضافه کردن Sep 21 2013 1:11PM\n👁 اێ بەخشە 6,798 گل سئرکریائە(دێینە)\nVerfasserin Cornelia Franz angestrebter akademi [ فرەتر(ویشتر)... 👁] ✖ 📕 ✖ 0 0 ✔ 88% ✍ هـ.ب. 21-9-2013 13:11:31\n📕 Beiträge zum kurdischen Wortschatze کتاووخانە\n📅 زمان اضافه کردن Oct 15 2011 12:05AM\n👁 اێ بەخشە 13,059 گل سئرکریائە(دێینە)\nVon A. Hontiiiu-Scliindlcr [ فرەتر(ویشتر)... 👁] 📕 ✖ 0 0 ✔ 94% ✍ هـ.ب. 15-10-2011 0:05:29\n📖 Beiträge zum kurdischen Wortschatze مەقاڵەل گؤجەر\n📅 زمان اضافه کردن Sep 5 2014 9:00PM\n👁 اێ بەخشە 7,243 گل سئرکریائە(دێینە)\nA. Hontiiiu-Scliindlcr [ فرەتر(ویشتر)... 👁] ✖ ✖ ✖ 1 0 ✔ 62% ✍ هـ.ب. 5-9-2014 21:00:41


ئەوەی شەرڤانی ژن دەیکەن شۆڕشی کۆمەلایەتیشی بە دواوە دێت – Standard Kurd\nلەلایەن ستاندار Posted on شوبات 11, 2018 شوبات 12, 2018 2082 جار بینراوە 0 سەرنج\nئەوەی شەرڤانی ژن دەیکەن شۆڕشی کۆمەلایەتیشی بە دواوە دێت ، دەکری بە شۆڕشی ژنانیش هەژمار بکرێ و ڕێنیسانسی ئەوانیشی بە دواوە بێت . هەر تەنیا شۆڕشی سیاسی و ڕزگاری نیشتمانی نیە بەلکو شۆڕشی کۆمەلایەتیشە لە جەنگی جیهانی دووەم و لە شەڕی رزگاری نیشتمانی ڤێتنام ، ئافرەت و بە ژماەیەکی بەرچاو دەناو جەنگ دابوون بەس وەکو ئێرە مەبەستم عفرین نەبووە . خەریکە بڵێم ژمارەی شەرڤانی ژن لە ژمارەی شەرڤانی پیاو نزیک دەبیتەوە . گەریلاش هەر وەها . ئەدی چالاکیە سیاسیەکانی ژنان لە کوردستانی باکورو ڕۆژئاواو هەندەران . مرۆ سەری دەسوڕمێ کە گردبوونەوەو ناڕازیبونەکان و ڕاپەڕین و خۆپیشاندانەکانی ژنان و ژمارەیان تەجاوزی ژمارەی پیاوانیان کردووە . خۆ ئەگەر بشگۆترێ شۆڕشی ژنان ، ناچیتە خانەی هەلە . ئاڤێستا کە خۆی بەناو دەبابەیەکی تورکیدا دەتەقێنێتەوە ، دیاردەیەکی فەردی نیە . تەماشای ئەو ژمارە زۆرەی شەڕڤانی ژن بکە کە چۆنچۆنی یەک بە دوای یەک هێرشە بێشومارەکانی تورکان تێک دەشکێنن ، مرۆ سەری لێ دەسورمێ . تەماشای گۆڤارو ڕۆژنامە جیهانیەکان بکە بەشی هەرە زۆری مانشێتەکانیان باس لە ئازایەتی شەرڤانانی ژن دەکەن لە عفرین و بە گەورەیی وێنەی شەرڤانی ژن دادەنێن . خۆ لە شەڕی تێکشکاندنی داعشیش هەر وا بوو . بەس لەو شەڕەی عەفرین زۆر بە زیاترەوەیە .\nبەبەر چاوی خۆیان لە خەبەرە وێنەیەکان دەبینن کە چۆنچۆنی سوپای دووەمی ناتۆ ناتوانێ خۆی لە بەردەم ورەی شەرڤانی ژن ڕابگرێ . ئەوە لە کاتێکدایە ئەو هێزە دووەمە تورکیە ناتۆیە گلۆپی سەوزی رووسی و ئەمەریکیشی بۆ پێکرایە . شەڕڤانی ژن کەوتۆتە ناو باس و خواسی هەموو ڕاگەیاندنی جیهانی . کە باس لە ئازایەتیان دەکەن لە بەرامبەریشدا باس لە بێهەلوێستی ولاتە بریار بەدەستەکانی جیهان دەکەن و دەڵێن و دەڵێنەوە شەرمە بۆ ئەو بێهەلوێستیە . شەرمە بۆتان لە بەردەم ئەو هێزەی کە داعشی تێکشکاند و ئێستاش دەیان خەنە بەردەمی لەشکرکێشی وەحشیانەی سوپای تورک .\nئەخر ئەگەر ئەوە شۆڕشی ژنان نەبی ئەدی چ شۆرشێکە . بە دڵنیاییەوە دەڵێم ئەو شۆڕشە ژنیە تەنیا لە باکورو ڕۆژئاوای کوردستان گیر ناخواتەوە ، پەلو پۆ دەهاوێژێ بۆ بەشەکانی تری کوردستان و هەتا ناوچەکەش بە تێکرا . یانی دەبیتە شۆڕشێکی ڕزگاری نیشتمانی کوردی هەر چوار پارچەو بۆ دەورو بەریش دەکشێ . هەر بە شۆڕشی رزگاری نیشتمانی ناوەستێ بەلکو گۆڕانی بنەرەتی بە سەر بونیەی کەسێتی کوردی دەهێنێ . سیستەمی باوک سالاری وەلاوە دەنیت و هەموو دامەزراوە ئابووری و کۆمەلایەتی و ڕێکخراوە مەدەنیەکان پڕاو پڕ دەبیت لە ئیشکەری ژن و چالاکیەکانیان . بە کوردی ڕینیسانسی کوردی یان ژنی کوردی دەست پێ دەکات . دڵنیامە لەوەی کە پێگەی ژنی کوردی دەباتە ئاستێک هیچی کەمتر نەبێت لە پێگەی ژنی ئەوروپی و ئەمەریکی و رووسی و چینی و ڤێتنامی .\nئەو پێگە بەرزو فراوانەی گەریلاو شەرڤانانی ژن هەیانە ، هەر هەمووی لە چاوی عەبدولا ئۆجەلان دەبیننەوە . هەر هەمووی لە ناو نووسین و ئاخاوتنەکانی ئاپۆ دەبیننەوە کە لە هەموو موناسەبەکان دەڵێ و دەڵێتەوە رزگاری مرۆڤایەتی بە رزگاری ئافرەتەوەیە . ئافرەت ئازاد نەبیت پیاو ئازاد نیە . لابردنی کۆتو زنجیر لە بەردەم ئافرەتانەوە ڕێگە خۆشکەرە لەبەردەم پێشکەوتنی سیاسی و کۆمەڵایەتی و فەرهەنگی . ئەوەی بە کردار وتەکانی عەبدولائۆجەلان ، خۆی دووبارە دەکاتەوە شەرڤانانی ژنە بەو ژمارە هەرە زۆرەیان ، چالاکی ژنی کوردە لە باکوری کوردستان و رۆژئاواو هەندەرانەوە . لێت موحەقەق بێت ئەو بەشداریە هەرە فراوانیەی ژنان نەبوایە لە عەفرین ، ئاسان نەبوو دووەم لەشكری ناتۆ ، لەبەرەکانی شەڕی عفرین وا بە تێکشکێنراوی ببینرێ . ئەخر ئەوە شەرڤانی ژنی کوردیە دووەم لەشکری ناتۆ لە بەردەم جیهان سووک و ڕسوا دەکات . ئەخر کەم نیە سەرۆکی ناتۆ بڵێ عەیبەیە بۆمان ئەو لەشکرە دووەمە تورکیەی ناتۆ نەتوانێ لە بەردەم شەڕڤانانی کورد خۆی ڕاگرێ .\nبڵاوکراوەی پێشووخەیاڵدانی فەتحکردنی عەفرین، لەپاڵ ڕەھەندی ئاینی و یاسای و سیاسیەوە ..\nبڵاوکراوەی نوێتربانگەواز بۆ وەستانی شەڕ : حیزبێکی ئیسلامیش لە تورکیا دژی ھەڵمەتی داگیرکاری عەفرین ھاتە دەنگ


زانکۆی سۆران - سه‌ركه‌وتنی نێوده‌وڵه‌تی قوتابییه‌كی زانكۆی سۆران له بواری وه‌رزشی هونه‌ری به‌رگری\n"ڤانا ره‌شید مه‌حمود شێخۆ" كه قوتابییه‌كی قۆناغی دووه‌می به‌شی وه‌رزشی فاكه‌ڵتی په‌روه‌رده‌یه، یاریزانێكی كۆنگفۆ توایه و به‌شداری له‌م چالاكییه‌دا كردووه و، توانیویه‌تی ببێته یه‌كێك له پاڵه‌وانه‌كانی.\nله وته‌یه‌كدا بۆ راگه‌یاندنی زانكۆی سۆران، ڤانا گوتی، من چه‌ند ساڵێكه ئه‌م یارییه ده‌كه‌م و زۆربه‌ی رۆژه‌كان دوای ته‌واوبوونی ده‌وامی زانكۆم، یه‌كسه‌ر ده‌چمه هۆڵی وه‌رزشی و راهێنان ده‌كه‌م.\nسه‌باره‌ت به پاڵه‌وانێتییه‌كه، ڤانا گوتی، ئه‌م چالاكییه له لایه‌ن "م. جه‌بار باب یه‌زدین" كه جێگری سه‌رۆكی فیدراسیۆنی كۆبۆ و سه‌رۆكی رێكخراوی كۆنگفۆ توا یه له كوردستان، پێكهات. سه‌ره‌تا وا بڕیاربوو كه ته‌نیا له كوردستان رێكبخرێت، به‌ڵام دواتر رایه‌كه‌یان گۆڕی و داوتنامه‌یان بۆ نوێنه‌رایه‌تی وڵاتان نارد، كه سه‌ره‌نجام به ١٤٧ یاریزان له ١١\nوڵاته‌وه، له‌ژێر ناونیشانی "لە ماڵەوە لە دژی ڤایرۆسی (Covid19) دەوەستێنەوە"، پاڵه‌وانێتییه‌كه به‌ڕێوه‌چوو. وڵاته‌كانیش بریتی بوون له (هه‌رێمی كوردستان/ عێراق - ئێران - تایلەند - ھیندستان - جەزائیر - جۆرجییا - میسڕ - تورکیا - ئەلمانیا - ھۆڵه‌ندا).\nسه‌باره‌ت به شێوازی به‌ڕێوه‌چوونی ئه‌م كیبه‌ركێیه‌ش، ڤانا له درێژه‌دا گوتی، بۆ ئه‌وه‌ی وه‌رزشكاره‌كان له وه‌رزش دانه‌بڕێن، پێویست بوو له ماڵه‌وه وه‌رزشه‌كانیان بكه‌ن و تۆماریان بكه‌ن و بیاننیرن به سه‌رپه‌رشتیارانی رێكخراوه‌كه. دواتریش له تۆڕه كۆمه‌ڵایه‌تییه‌كاندا بڵاوده‌كرانه‌وه. ڤانه هه‌روه‌ها گوتیشی، ئه‌م كێبڕكێیه به ناوی shadow fight جه‌نگی سێبه‌ر بوو.\nڤانا دواجار زۆر سپاسی راهێنه‌ره‌كانی كرد و ئاماژه‌ی به‌وه‌دا، كه زۆر ماندوو بوون بۆ به‌ره‌وپێشچوونیان له وه‌رزشه‌كه و هه‌روه‌ها به‌ده‌ستهێنانی سه‌ركه‌وتنه‌كان.\nپێویسته بگوترێ، زیاتر لە ٢٠ ئافرەت بەشداری ئەم کێبڕکێیان كرد و تەنھا ٥ یان گەیشتنە قۆناغی سەرکەوتن، كه "ڤانا ڕەشید محموود" یه‌كێكیان بوو و توانی بڕوانامەی ( International Quarantine CUP ) بەدەستبھێنێت.\n/ سه‌ركه‌وتنی نێوده‌وڵه‌تی قوتابییه‌كی زانكۆی سۆران له بواری وه‌رزشی هونه‌ری به‌رگری


کوردیپێدیا - بۆچی سەعید گەوهەر خۆی کوشت!؟\n📖 بۆچی سەعید گەوهەر خۆی کوشت!؟ | پۆل: کورتەباس | زمانی بابەت: 🏳 کوردیی ناوەڕاست\nبۆچی سەعید گەوهەر خۆی کوشت!؟\n24 ساڵ لەمەوبەر، بە داخ و پەژارەیەکی زۆرەوە ئێوارەی 22-2-1993 مامۆستا سەعید گەوهەر هاوبیری کاژیک و تێکۆشەری کوردایەتی، لە ماڵەکەی خۆیاندا بە دەستی خۆی و بە فیشەکێک کۆتایی بە ژیانی هێنا!؟\nبێگومان خۆکوشتنی هەر مرۆڤێک کارەساتێکی مرۆییه و دەبێتە هۆی خەم و پەژاره و جێگەی سەرسوڕمان و پرسیاری زۆر بۆ کەسانی تر، بەڵام ئەگەر سەرنجی وردو گردانە لە هەندێک لە وتەکانی مامۆستا سەعید گەوهەر بدەین، تێدەگەین کە بۆچی لە ژیانی خۆی توڕه و بێزار بووە!؟ زۆر بەداخەوە، سەرەنجام ئه و توڕەیی و بێزارییەشی بە خۆکوشتن دەربڕیوە.\nهەندێک لە وتەکانی مامۆستا سەعید گەوهەری کوردایەتی:\nئەوەی ئێمە خەباتمان بۆ کرد، ئەنجامەکانیان پێچەوانە بوونەوە.\nلە کاتێکدا ئێمەی کورد نەتەوەیەکی ژێردەستەین، ئەی بۆچی پارتێکی نەتەوەیی پێشڕەویمان نەکات و ئازادی و سەربەخۆییمان بۆ بەدینەهێنێت!؟\nدوای راپەڕینی ساڵی 1991 و گەڕانەوەی پارتە کوردییەکان بۆ ناو شارو شارۆچکەکان، ئیتر گەندەڵی و دزی و جەردەیی و تاڵانچێتی و ستەمکاری دەستی پێکرد، زەمینە خۆشکرا بۆ شەڕی ناوخۆو کوشت و کوشتارو وێرانکاری ناوخۆیی، ئەوکاتە مامۆستا گەوهەر دەیوت:\nژیان ئەوە ناهێنێت مرۆڤ بە هەموو شتێک رازی بێت هەر بۆ ئەوەی بتوانێت بمێنێتەوه و بژی.\nمرۆڤی ترسنۆک بە هەموو سەپاندنەکانی ژیان رازییە، بۆیە هەمیشە مێگەل ئاسا لەدواوەیە، رازییە به و ژیانەی کە بۆی سنووردار کراوە.\nمامۆستا سەعید گەوهەر پێیوابوو کە شەڕی کوردو کورد، هێڵی سوورە. هەمیشە دەیوت:\nئێمەی کورد ئازار نەماوە کە نەمانچێشتبێت، بۆیە پێویستە نموونەییترین میللەتی سەر زەوی بین.\nکاتێک دەبینم کە بەهۆی ململانێی ناڕەوای حزبی و شەڕە پەڕۆو خۆپەرستی کەسییەوە، زەمینە خۆش دەکرێت بۆ ئاژاوەگێڕی و شەڕی ناوخۆ. ئێستا من هەست دەکەم هەموو چرکەیەکم مردنێکە. مرۆڤ پێویستە یەک جار بمرێت. ژیان شایەنی ئەوە نییە کە لەپێناویدا هەموو شکۆمەندییەکانی خۆتی بۆ لەدەستبدەیت. بۆیە ئێستا من بە فیشەکێک کۆتایی بە ژیانم دەهێنم.\nچەند دێڕێک لە ژیاننامەی بنەماڵەی گەوهەر:\nخێزانی گەوهەر، یەکێن لە بنەماڵە ناسراو و پاک و دڵسۆزو تێکۆشەرە دێرینەکانی شاری سلێمانی. مامۆستا گەوهەر خۆی کەسایەتییەکی ناسراو و رێزلێگیراوی ناو خەڵکی سلێمانی بوو و هەموو ئەوانەی کە ناسیویانه و تێکەڵی بوون و کاری سیاسەت و کوردایەتییان لەگەڵدا کردووە، بەگشتی ئەوەیان باسکردووە کە سەعید گەوهەر کوردێکی زۆر پاک و دڵسۆزو تێکۆشەر بووە. کەسایەتییەکی کۆمەڵایەتی و رووخۆش و هاوڕێدۆست و هەژاردۆست و خەمخۆری هەموو ئەوانە بووە کە لێییەوە نزیک بوون و تێکەڵی بوون، بەگشتی مرۆڤێکی خۆنەویست و لەخۆبردوو بووە. هەربۆیە لەناو کەسوکارو دۆست و ناسیاو و هاوڕێ و هاوبیرەکانیدا خۆشەویست و رێزلێگیراو و باوەڕپێکراو و جێگەی باوەڕو متمانەی ژیانیان بووە.\nلە سەردەمی بەعسدا، بەهۆی رابردووی کوردایەتی و پێشمەرگە بوون و پاسۆک بوونی بەرزانی کوڕییەوە، دوو جار ماڵەکەیان لەلایەن بەعسەوە هەڕاجکراوه و سەرەنجام هەموویان بە خاوخێزانەوە دەگرن و رەوانەی سەر سنووەرەکانی سعودیەیان کردوون. لەکاتی هەوڵی گرتنیاندا خاتوو پەیمانی کچی مامۆستا سەعید گەوهەر کە لە ئامادیی کوردستان خوێندکاری پۆلی شەشەمی ئامادەیی بووه و لە هۆڵی دوا تاقیکردنەوەی خوێندنی ساڵدا بووە، کە ئەمنەکان هەڵیانکوتاوەتە سەر هۆڵەکه و دەستگیریان کردووە. له و کاتەدا مامۆستایەکی ناسراوی شاری سلێمانی سەرپەرشتیاری هۆڵی تاقیکردنەوەکان بووە، ئه و ئاگادارو شاهیدی رووداوی گرتنەکەی پەیمان خان بووە. پاشان هەموو خێزانەکەیان پێکەوە راپێچ و رەوانەی سەر سنوورەکانی عیراق و سعودیە کردوون.\nشایانی باسە، لە سەرەتای گرتنەکەیانداو لە ئەمنەکەی سلێماندا خوالێخۆشبوو ناهیدە خانی هاوسەری مامۆستا سەعید گەوهەر بە ئەمنەکانی وتووە ئێوە لەسەر پێشمەرگە بوونی بەرزانی کوڕم ئێمەتان گرتووە، بەڵام من کوڕێکی تریشم هەیه و ناوی ئومێده و لەگەڵ یەکێتیدایه و ئەویش هەر پێشمەرگەیە. ئەمە یەکێک لە وتەکان و هەڵوێستە ئازایانەکانی دایکی دوو پێشمەرگەی کوردستان بووە لەناو زیندانی بەعسییە فاشیستەکاندا!\nهەروەها کاتێک دەبرێنە سەر سنووری سعودیه و لەوێ زیندانی دەکرێن، بەرپرسی زیندانەکە بە ناهیدە خان دەڵێت: ئەگەر حاشا لە کوڕەکانت بکەیت، ئازادتان دەکەین! ناهیدە خانیش بە دەنگی بەرز بە بەرپرسەکە دەڵێت: ئێمە کاتێک حاشا لە کوڕەکانمان دەکەین کە ئەوان تەسلیم بە ئێوە ببنەوە!\nمامۆستا گەوهەر لە 24-4-1924 لە گەڕەکە یاخییەکەی چوارباخی شاری سلێمانی لەدایکبووە. لەسەر هەڵوێستە نەتەوەیی و نیشتمانییەکانی 22 جار لەلایەن حکومەتە یەک لەدوای یەکەکانی عیراقەوە زیندانی کراوە.\nلێرەدا جێگای خۆیەتی ئه و گلەییە ئاڕاستەی کاربەدەستانی شاری سلێمانی بکەین کە ئێستا دەبووایە سەرەکیترین شەقامەکانی شاری خۆڕاگری سلێمانی بە ناوی نەمران ناهیدە خان و سەعید گەوهەرەوە بوونایە! بەڵام دەبێت بڵێین زۆر بەداخەوە!؟\nشایانی بیرهێنانەوەیە، کە دوو هۆنراوەی هۆزانڤانی نەمر شێرکۆ بێکەس بۆ یادەوەری مامۆستا سەعید گەوهەر تەرخان کراوە کە لە شوێنێکیاندا دەڵێت:\nچوارچێوە وینە رێک دەخات، بەڵام نایگۆڕێت\nهیچ کورسییەک پیاوی بستەباڵای پێ کەڵەگەت ناکرێت\nمرۆڤی بەژنبەرز لە بنی بیریشدا بێت،\nهەر کەڵەگەت و هەر بەژنبەرزە،\nئەوە سەعید گەوهەر بوو\nبەشێک لە قەسیدەی (گەوهەری قەقنەس)\nئەمە کورتترین و کەمترین پێناسەی ژیان و خەباتی سەعید گەوهەری نەمرو خێزانەکەی بوو.\nهەرزاران سڵاو لە گیانی پاکی مامۆستا سەعید گەوهەرو ناهیدە خانی هاوسەری.\nگوڵزارێک لە چەپکە نێرگزی سروشتی جوانی کوردستان، دەکەینە تاجە گوڵینەی رێزو پێزانین و ئەمەکداری بۆ سەر گڵکۆی پیرۆزیان.\nتێبینی: وێنەی مامۆستا سەعید گەوهەر لەبەردەستدا نەبوو، لەبەرئەوەی چەند جارێک ماڵەکەیان هەڕاج و تاڵان کراوه و هیچ ئەرشیفێکیان بۆ نەماوەتەوە.\nPUKmedia هاوبیرانی مامۆستا سەعید گەوهەری نەمر لە هەندەران\n1. 👁 سەعید گەوهەر\n➕ ئەم بابەتە لەلایەن: (هاوڕێ باخەوان)ەوە لە: May 21 2017 9:56PM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: May 21 2017 9:56PM باشترکراوە\n👁 ئەم بابەتە 4,243 جار بینراوە